**LABKLĀJĪBAS ministrijas**

**VALSTS BĒRNU TIESĪBU AIZSARDZĪBAS INSPEKCIJAS**

**2022. GADA PUBLISKAIS PĀRSKATS**

**Rīga, 2023**

**Saturs**

***Priekšvārds*** 3. lpp.

1. ***Pamatinformācija*** 4. lpp.
   1. *Valsts bērnu tiesību aizsardzības inspekcijas juridiskais statuss* 4. lpp.
   2. *Politikas jomas, nozares, apakšnozares vai funkcijas, par kurām*

*ir atbildīga inspekcija* 4. lpp.

* 1. *Iestādes darbības virzieni un to mērķi* 4. lpp.
  2. *Pārskata gada galvenie uzdevumi (prioritātes, pasākumi)* 5. lpp.

2. ***Finanšu resursi un inspekcijas darbības rezultāti*** 6. lpp. *Valsts budžeta finansējums un tā izlietojums* 6. lpp.

*Normatīvo aktu ievērošanas uzraudzība un kontrole 2022. gadā* 8. lpp.

*Bērnu tiesību pārbaudes* 8. lpp.

*Vienotais nepavadīto bērnu reģistrs (Ukrainas bērni)* 21. lpp.

*Administratīvā lietvedība* 28. lpp.

*Uzticības tālruņa darbības nodrošināšana* 31. lpp.

*Bāriņtiesu metodiskās vadības un uzraudzības departaments* 46. lpp.

*Konsultatīvā nodaļa*  52. lpp.

*Kompetenču nodaļa*  59. lpp.

3. ***Personāls*** 60. lpp.

4. ***Komunikācija ar sabiedrību*** 61. lpp.

5. ***2023. gadā plānotie pasākumi*** 61. lpp.

# Priekšvārds

Dārgie lasītāji!

Iepriekšējo Valsts bērnu tiesību aizsardzības inspekcijas publisko gada pārskatu rakstīju cerībā, ka *COVID-19* pandēmijas radītos izaicinājumus beidzot būsim pārdzīvojuši un pavisam drīz atgriezīsimies ikdienas dzīvē – jau stiprāki un zinošāki nekā iepriekš. Diemžēl es maldījos: aizvadītais gads sākās ar vēl lielāku izaicinājumu – Krievijas izraisīto karu Ukrainā, kas būtiski ietekmēja arī mūs kā iestādi.

Jau kara pirmajās nedēļās arī Latvijā sāka ierasties bēgļi no karadarbības skartajām zonām, tostarp gan ģimenes ar bērniem, gan nepilngadīgie bez vecāku pavadības. Inspekcija nodrošina nepilngadīgo bēgļu uzskaiti, kā arī savu iespēju robežās sniedz atbalstu kara skartajiem Ukrainas iedzīvotājiem, iesaistoties palīdzības akcijās, tulkojot un nodrošinot informatīvu atbalstu utt. Bet tas ir tikai viens no izaicinājumiem, ar ko esam saskārušies šajā laikā.

Laižot klajā šo gada pārskatu, mēs jau ejam pa iestādes pārmaiņu ceļu, kas aizsācies vēl aizvadītajā gadā. Pārdomājot un analizējot aizvadītajos gados padarīto, vērtējot pieejamos resursus un pētot iespējas, esam secinājuši, ka inspekcijai ir jāmainās un jākļūst par iestādi, kas ne tikai kontrolē un soda, bet vispirms atbalsta, palīdz un rāda piemēru. Mēs saprotam, ka inspekcijas attīstībai vienlīdz svarīgs ir gan speciālistu, gan bērnu viedoklis.

Tādēļ viens no būtiskākajiem izmaiņu soļiem, ko spersim jau tuvākajā laikā, būs inspekcijas pārvēršana par sabiedrības viedokļiem atvērtāku iestādi, kas uzklausīs un iesaistīs savā attīstībā un pārmaiņās gan bērnu un jauniešus, gan speciālistus. Mums ir svarīgi redzēt sevi, savus pakalpojumus un piedāvājamos risinājumus arī no mūsu klientu redzespunkta. Un arī tas būs tikai viens no pirmajiem soļiem ceļā uz vērienīgu bērnu tiesību aizsardzības un atbalsta sistēmas sakārtošanu. Protams, mēs kā iestāde nezaudēsim fokusu uz bērnu tiesību aizsardzību, taču būtiski paplašināsim arī pieejamo atbalstu bērniem un speciālistiem. Pavisam nesen beidzās aptauja par Valsts bērnu tiesību aizsardzības inspekcijas nosaukuma maiņu – tas ir viens no elementiem pārtapšanas stāstā. Nosaukums ir svarīgs, taču tam nebūs lielas nozīmes bez atbilstoša satura – un to mēs varam izveidot tikai visi kopā!

Patiesā cieņā –

Gunita Kovaļevska,

Valsts bērnu tiesību aizsardzības inspekcijas vadītāja

1. Pamatinformācija

## **1.1. Valsts bērnu tiesību aizsardzības inspekcijas juridiskais statuss**

Valsts bērnu tiesību aizsardzības inspekcija (turpmāk − inspekcija) izveidota, pamatojoties uz Ministru kabineta 2005. gada 29. novembra rīkojumu Nr. 755 „Par tiešās pārvaldes iestādes „Valsts bērnu tiesību aizsardzības inspekcija” izveidošanu”. Inspekcijas darbība sākta 2005. gada 1. decembrī.

Saskaņā ar Bērnu tiesību aizsardzības likuma 65.1 pantu inspekcija uzrauga un kontrolē normatīvo aktu ievērošanu bērnu tiesību aizsardzības jomā.

**1.2. Politikas jomas, nozares, apakšnozares vai funkcijas, par kurām ir atbildīga inspekcija**

Inspekcija ir labklājības ministra pārraudzībā esoša tiešās pārvaldes iestāde, kas nodrošina normatīvo aktu ievērošanas uzraudzību un kontroli bērnu tiesību aizsardzības jomā. Inspekcijas funkcijas un uzdevumus nosaka Ministru Kabineta 2005. gada 29. novembra noteikumi Nr. 898 „Valsts bērnu tiesību aizsardzības inspekcijas nolikums” (turpmāk – nolikums).

Saskaņā ar grozījumiem, kas izdarīti ar Ministru kabineta 2009. gada 22. decembra noteikumiem Nr. 1601 "Grozījumi Ministru kabineta 2005. gada 29. novembra noteikumos Nr. 898 „Valsts bērnu tiesību aizsardzības inspekcijas nolikums””, inspekcija no 2010. gada 1. janvāra īsteno bāriņtiesu darba uzraudzību un metodisko palīdzību.

**Inspekcijai ir šādas funkcijas:**

* uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu;
* īstenot bāriņtiesu darba uzraudzību un metodisko palīdzību (izņemot uzdevumus, kas noteikti Bāriņtiesu likuma VII un VIII nodaļā);
* analizēt situāciju bērnu tiesību aizsardzības jomā;
* nodrošināt uzticības tālruņa darbību bērnu tiesību aizsardzības jomā;
* sniegt ieteikumus valsts un pašvaldību iestādēm un citām institūcijām, lai nodrošinātu un pilnveidotu bērnu tiesību aizsardzību;
* sadarboties ar valsts un pašvaldību iestāžu amatpersonām, kā arī nevalstiskajām organizācijām bērnu tiesību aizsardzības jomā;
* veikt citas bērnu tiesību aizsardzību regulējošajos normatīvajos aktos noteiktās funkcijas.

**1.3. Iestādes darbības virzieni un to mērķi**

Inspekcija darbojas, lai veidotu sistēmu, kuras ietvaros ikviens bērns var saņemt ātru, kvalitatīvu un pieejamu palīdzību savu problēmu risināšanai un tiesību aizsardzībai. Šīs darbības galvenais mērķis ir panākt, lai bērni valstī kļūst par vērtību sabiedrībā un jūtas droši un pasargāti.

Inspekcija savā darbā

* savlaicīgi konstatē pārkāpumus un sniedz efektīvu palīdzību cietušajiem,
* nodrošina pēc iespējas plašāku un pieejamāku atbalstu bērniem krīzes situācijās,
* identificē iespējamos riskus un apdraudējumus,
* darbojas prevencijas un informācijas analīzes jomā,
* rada priekšnoteikumus bērniem drošas un draudzīgas vides veidošanai,
* pārbauda bāriņtiesu darbu bērnu un personu ar ierobežotu rīcībspēju personisko un mantisko tiesību un interešu nodrošināšanā un uzdod novērst konstatētos pārkāpumus,
* izglīto sabiedrību un profesionāļus, lai veicinātu kopējo izpratni par bērnu tiesību aizsardzību un drošību,
* veido efektīvus sadarbības modeļus starp jomā iesaistītajām struktūrām,
* izstrādā un virza grozījumus normatīvajos aktos, uzlabojot un padarot efektīvāku savas jomas normatīvo regulējumu,
* veicina bērnu līdzdalību lēmumu pieņemšanā,
* sniedz atbalstu profesionāļiem,
* sniedz konsultatīvo atbalstu iedzīvotājiem,
* pilnveido atbalsta sistēmu bērniem ar saskarsmes grūtībām, uzvedības traucējumiem un vardarbību ģimenē.

**1.4. Pārskata gada galvenie uzdevumi (prioritātes, pasākumi)**

Virtuālās realitātes terapijas pakalpojumu nodrošināja inspekcijas Konsultatīvā nodaļa. Pakalpojuma ietvaros 25 pusaudži saņēma virtuālās realitātes terapija (VrT) konsultācijas vismaz vienas konsultācijas apmērā. Analizējot septiņu VrT konsultācijas saņēmušo pusaudžu rezultātus, kuri saņēma no 5-11 VrT konsultācijām, SIA “Pusaudžu un jauniešu psihoterapijas centra” psihologi secināja, ka pakalpojums palīdzēja uzlabot dažādas pusaudžu emociju regulācijas un uzvedības sfēras, piemēram, dusmu kontroli, vienlaikus uzlabojot uzvedības vadības funkcijas, kas turpmāk var sekundāri uzlabot pusaudža mentālo veselību un dzīves kvalitāti. Pakalpojums tika īstenots četros no plānotajiem pieciem Ārpusģimenes aprūpes atbalsta centriem, tādejādi iespēju robežās nodrošinot reģionālo pārklājumu visa Latvijā. Pasākuma ietvaros SIA “Pusaudžu un jauniešu psihoterapijas centrs” īstenoja arī inspekcijas speciālistu mācību organizēšanu, kurās piedalījās gan Konsultatīvās nodaļas, gan Uzticības tālruņa speciālisti.

Uzsākot īstenot Bērna mājas projektu, 2022. gadā organizētas astoņas darba grupas tikšanās tiešsaistē un klātienes formā, risinot aktuālos normatīvo aktu grozījumu, saskaņošanas, budžeta, sadarbības un Bērna mājas procesu shēmu jautājumus. Īstenotas sešas domnīcas četros Latvijas reģionos, Rīgā un Rīgas reģionā, lai apzinātu aktuālos jautājumus un izaicinājumus seksuālas vardarbības gadījumu atklāšanā un caur konkrētu gadījumu izpēti kopīgi meklētu risinājumus Bērna mājas pakalpojuma integrēšanai esošajā tiesību aizsardzības un sociālo pakalpojumu sistēmā. Izstrādāti un saskaņoti grozījumi Bērnu tiesību aizsardzības likumā, kas nosaka Bērna mājas pakalpojuma mērķus, uzdevumus un pamatprincipus. Bērnu klīniskās universitātes slimnīcā notiek Bērna mājas projekta telpu renovācija un aprīkošana.

Turpinot virzību uz plašāka metodoloģiskā un konsultatīvā atbalsta sniegšanu mērķgrupām, inspekcija 2022. gadā attīstīja dažādu speciālistu grupu apmācību programmas, tostarp turpinot bāriņtiesu, pirmsskolas izglītības iestāžu speciālistu u.c. tālākizglītošanu. Ņemot vērā politiskās un sociālās aktualitātes, inspekcija bāriņtiesu darbiniekiemorganizēja zināšanu pilnveides seminārus, tostarp informējot par Ukrainas civiliedzīvotāju atbalsta likuma izstrādi un bāriņtiesas kompetenci bērnu bez vecāku pavadības uzņemšanā utt, rīkoja semināru "Bērni karā", kuru vadīja psiholoģe, klīniskās psiholoģijas doktore Sabīne Gusika (*Sabine Gusic*) no Zviedrijas, semināru “Bāriņtiesas loma vardarbības pret bērnu pazīmju atpazīšanā un seku konstatēšanā”, ko vadīja lektore Dace Landmane, īpašu vērību veltot tam, kā veidot sarunu ar bērnu. Savukārt novembrī bāriņtiesu darbinieku zināšanu pilnveides seminārs bija veltīts dažādiem aizgādnības lietu jautājumiem. Bāriņtiesu darbiniekiem tika nodrošināta iespēja arī apgūt praktiskās apmācības pie dažādiem pasniedzējiem.

*2. Finanšu resursi un inspekcijas darbības rezultāti*

**2.1. Valsts budžeta finansējums un tā izlietojums 2022. gadā**

*Detalizētu pārskatu par budžeta un Valsts programmas bērna un ģimenes stāvokļa uzlabošanai izpildi lūdzam skatīt pielikumos.*

* ***apakšprogrammas ietvaros veikti pasākumi* *Valsts programmas bērna un ģimenes stāvokļa uzlabošanai 2022.gadam ietvaros:***
  1. **sadaļas “Palīdzības nodrošināšana krīzes gadījumos”** ietvaros2022.gadā krīzes komanda sniegusi palīdzību kopumā 15 gadījumos, veicot 10 izbraukumus un 5 gadījumos veicot metodisko vadību attālināti.
  2. **sadaļas “Bērnu dzīves prasmju un iemaņu attīstība”** ietvaros:

1.2.1. Nodrošināti divi dažādi tiešsaistes interaktīvi pasākumi par profesionālās ievirzes iespējām bērniem par vismaz divām jomām, katras jomas vismaz trīs darba tirgū pieprasītām profesijām. Nodrošināts organizējamo tiešsaistes interaktīvo pasākumu videoieraksts un pirms videoierakstu izvietošanas sociālajā vidē, nodrošināts surdotulkojums un titrēšana;

* + 1. Sagatavoti bērniem saistošā formā seši videomateriāli par profesionālās ievirzes iespējām. Visiem videomateriāliem ir nodrošināts surdotulkojums un titrēšana;
    2. No sagatavotajiem videomateriāliem sagatavoti vismaz trīs īsi videoklipi (līdz 15 sekunžu gari), kas izmantojami ar mērķi popularizēt sagatavotos videomateriālus sociālajā vidē;
    3. Popularizēšanas nolūkos nodrošinātas trīs publikācijas sociālajos mēdijos bērniem saistošā veidā, par plānotajiem pasākumiem un trīs publikācijas par sagatavotajiem videomateriāliem. Informācijā papildus tika iekļautas saites arī uz 2021.gadā Pasūtītāja sagatavotajiem videoklipiem;
    4. Popularizēšanas nolūkos nodrošinātas trīs publikācijas sociālajos mēdijos bērniem saistošā veidā, par plānotajiem pasākumiem un trīs publikācijas par sagatavotajiem videomateriāliem. Informācijā tiek iekļautas saites uz 2021.gadā Pasūtītāja sagatavotajiem videoklipiem.

**1.3. sadaļas “Informatīvi pasākumi izglītības iestāžu darbiniekiem”**ietvaros organizēti šādi 5 informatīvi pasākumi izglītības iestāžu darbiniekiem zināšanu pilnveidei un izpratnes stiprināšanai saskaroties ar izaicinājumiem darbā ar bērniem:

1.3.1. Tiešsaistes izglītojošais pasākums pedagogiem – “Laimīga cilvēka psiholoģija kā ikdienas sastāvdaļa”;

1.3.2. Tiešsaistes pasākums izglītības pedagogiem – “Ilgtermiņa motivācija darīt un būt - bez izdegšanas”;

1.3.3. Tiešsaistes pasākums izglītības pedagogiem “Kā ekonomēt enerģiju pareizi un prast uzlādēt savas baterijas”;

1.3.4. Tiešsaistes pasākums izglītības pedagogiem “Koučinga principu pielietošana darbā ar skolēniem un kolēģiem”;

1.3.5. Tiešsaistes pasākums izglītības pedagogiem “Palīgs izglītības iestāžu darbiniekiem – spēle “Ikviens ir svarīgs”.

**1.5. sadaļas “Mācību programmas “Ģimenes un bērna izvērtēšana un savietošana” nodrošināšana bāriņtiesu darbiniekiem”** ietvaros organizētas četras mācību programmas grupas bāriņtiesu darbiniekiem, kurās kopā apmācīti 80 bāriņtiesu darbinieki.

**1.6. sadaļas “Bērnu tiesību aizsardzības sistēmas pilnveidošana”** ietvaros:

1.6.1. Izstrādāti metodiskie ieteikumi bāriņtiesām aizgādnības lietu jautājumos un novadīts viens mācību seminārs par sagatavotajiem metodiskajiem ieteikumiem;

1.6.2. Izstrādātas vadlīnijas izglītības iestādēm valsts un pašvaldību resursu atbalsta sniegšanā bērniem un jauniešiem ar sociālās uzvedības novirzēm un atkarības problēmām efektīvā izmantošanā.

**1.8. sadaļas “Radošās darbnīcas “Palīdzi bērnam” pašvaldības izveidoto sadarbības grupu vadītājiem un locekļiem”** ietvaros:

1.8.1. Izstrādāta radošo darbnīcu satura programma;

1.8.2. Organizētas 10 (desmit) radošās darbnīcas kopumā radošajās darbnīcās nodrošinot dalību 264 dalībniekiem.

**1.11. sadaļas “Podkāsti par aktuālajām tēmām bāriņtiesu darbā”** ietvaros nodrošināta triju šādu podkāstu filmēšana:

1.11.1. dažādu atkarību izraisošo vielu lietošana bērnu un jauniešu vidū, uzmanību pievēršot atkarības problemātikas tendencēm, iespējām saņemt palīdzību atkarību izraisošo vielu lietotājiem, tam, cik lielā mērā bāriņtiesa var palīdzēt ģimenēm, kurās bērni nonākuši dažādu vielu ietekmē un vecāki pašu spēkiem nespēj bērnam palīdzēt;

1.11.2. starptautiskā sadarbība lietās par bērnu tiesību un interešu nodrošināšanu;

1.11.3. mediācijas pakalpojuma nozīmība lietās, kas skar bērna labāko interešu nodrošināšanu.

**2.1. sadaļas Sabiedrības informēšanas kampaņa „Palīdzi bērnam izaugt!”** ietvaros nodrošinātas šādas informatīvās kampaņas par bērnu drošību:

* + 1. par drošību uz ūdens (pavasarī), nodrošinot informācijas pārraidi TV, radio un mūzikas straumēšanas servisā;
    2. veikta informatīvā kampaņa (pavasarī) tiešsasaitē internetā par bērnu tiesībām un par bērnu drošības un sabiedrības līdzatbildības jautājumiem;
    3. par bērnu apdedzināšanās un applaucēšanās riskiem (ziemā), nodrošinot informācijas pārraidi TV, radio un mūzikas straumēšanas servisā;
    4. Uzticības tālruņa 111611 sociālā kampaņa, divas reizes gada ietvaros nodrošinot pārraidi radio.

**2.3. sadaļas Vienojoši pasākumi vispārizglītojošo izglītības iestāžu pedagogiem un skolēniem un ārpusģimenes aprūpes iestāžu audzēkņiem un audzinātājiem (pasākumu kopums skolēniem un pedagogiem draudzīgas vides veidošanai skolā**) ietvaros:

2.3.1. Organizēts tiešsaistes izglītojošais pasākums skolēniem – “Mērķtiecīgs jaunietis = veiksmīgs jaunietis”;

2.3.2. Organizēts tiešsaistes izglītojošais pasākums skolēniem – “Komunikācijas principi vērtīgākas dzīves dzīvošanai”;

2.3.3. organizēts konkurss skolēniem “Mana drošā pasaule”, kura ietvaros saņemti un vērtēti 1500 skolēnu zīmējumi.

**Normatīvo aktu ievērošanas uzraudzība un kontrole 2022. gadā**

**Bērnu tiesību ievērošanas pārbaudes uz sūdzības/iesnieguma/ziņojuma pamata**

Viena no inspekcijas pamatfunkcijām, saskaņā ar Ministru kabineta 2021. gada 7. septembra noteikumu Nr.611 „Valsts bērnu tiesību aizsardzības inspekcijas nolikums” 2.1. apakšpunktā noteikto, ir uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu, ko veic inspekcijas Bērnu tiesību aizsardzības departaments (turpmāk – departaments).

2022. gadā departamentā par iespējamiem bērnu tiesību pārkāpumiem **saņemtas 627 sūdzības/iesniegumi/ziņojumi** (turpmāk – sūdzības) (2. attēls).

*Salīdzinājumam – 2020. gadā BTAD saņemtas 570 sūdzības, 2021. gadā – 474 sūdzības.*

1. attēls

Lielākā daļa departamentā saņemto sūdzību saistītas ar bērnu tiesību pārkāpumiem izglītības iestādēs, kas izskaidro sūdzību skaita samazināšanos tad, kad izglītības iestādēs skolēniem ir brīvlaiks.

Izskatot saņemtās sūdzības, konstatēts, ka gan 2021. gadā, gan 2022. gadā aktuālākās tēmas, par kurām ziņots, ir:

* pedagogu nepietiekama sadarbība ar izglītojamo vecākiem;
* pedagogu fiziska un/vai emocionāla vardarbība pret bērniem;
* iestāžu darbinieku neatbilstošu disciplinēšanas un nepedagoģisku metožu pielietošana saskarsmē ar audzēkņiem;
* apdraudēta bērnu drošība izglītības iestādē;
* vienaudžu savstarpēja fiziska un emocionāla vardarbība;
* riski, kas saistīti ar izglītojamo ilgstošām uzvedības problēmām (piemēram, nav izstrādāti rīcības plāni saistībā ar izglītojamo destruktīvu/agresīvu uzvedību, nepietiekama atbalsta personāla iesaistīšanās problēmsituāciju risināšanā vai atbalsta personāla trūkums);
* emocionāla un fiziska vardarbība ģimenēs;
* bērnu pamešana novārtā.

268 sūdzība no visām 627 saņemtajām sūdzībām, kas ir 42,7% no kopējā sūdzību skaita, saistītas ar bērnu tiesību pārkāpumiem iestādēs (skolās, pirmsskolas izglītības iestādēs, ārpusģimenes aprūpes iestādēs, krīzes centos u.c.).

61 sūdzība ir saņemta par vienaudžu savstarpēju fizisku vardarbību, emocionālu vardarbību vai fizisku un emocionālu vardarbību (detalizēti skat.1. tabulu).Salīdzinot ar 2021. gadu, par šādiem gadījumiem saņemts par 13 sūdzībām vairāk. Bieži vien fiziska vardarbība tiek realizēta kopā ar emocionālu vardarbību.

|  |  |  |  |  |
| --- | --- | --- | --- | --- |
| Sūdzības/iesniegumi par vienaudžu savstarpēju fizisku vardarbību, emocionālu vardarbību vai fizisku un emocionālu vardarbību | | | | |
|  | Kopā | Sūdzība apstiprinājās | Sūdzība apstiprinājās daļēji | Sūdzība neapstiprinājās |
| Izglītības iestādēs | 44 | 22 | 14 | 8 |
| Pirmsskolas izglītības iestādēs | 17 | 6 | 7 | 4 |
| Kopā | **61** | 28 | 21 | 12 |

1. tabula

No saņemtajām 627 sūdzībām 89 sūdzības norāda uz iespējamu pedagogu/darbinieku fizisku vardarbību pret izglītojamajiem (29 sūdzības), emocionālu vardarbību pret izglītojamajiem (50 sūdzības) un pedagogu/darbinieku emocionālu un fizisku vardarbību pret izglītojamajiem (10 sūdzības) (detalizēti skat. 2., 3. un 4. tabulu).

|  |  |  |  |  |
| --- | --- | --- | --- | --- |
| Sūdzības/iesniegumi par izglītības iestāžu darbinieku fizisku vardarbību pret izglītojamajiem iestādēs | | | | |
|  | Kopā | Sūdzība apstiprinājās | Sūdzība apstiprinājās daļēji | Sūdzība neapstiprinājās |
| Izglītības iestādēs | 15 | 7 | 5 | 3 |
| Pirmsskolas izglītības iestādēs | 12 | 5 | 1 | 6 |
| Ārpusģimenes aprūpes iestādēs | 2 | 2 | - | - |
| Kopā | **29** | 14 | 6 | 9 |

1. tabula

|  |  |  |  |  |
| --- | --- | --- | --- | --- |
| Sūdzības/iesniegumi par izglītības iestāžu darbinieku emocionālu vardarbību pret izglītojamajiem iestādēs | | | | |
|  | Kopā | Sūdzība apstiprinājās | Sūdzība apstiprinājās daļēji | Sūdzība neapstiprinājās |
| Izglītības iestādēs | 34 | 8 | 4 | 22 |
| Pirmsskolas izglītības iestādēs | 13 | 5 | - | 8 |
| Ārpusģimenes aprūpes iestādēs | 1 | - | - | 1 |
| Krīzes centros | 2 | - | 1 | 1 |
| Kopā | **50** | 13 | 5 | 32 |

1. tabula

|  |  |  |  |  |
| --- | --- | --- | --- | --- |
| Sūdzības/iesniegumi par izglītības iestāžu darbinieku fizisku un emocionālu vardarbību pret izglītojamajiem iestādēs | | | | |
|  | Kopā | Sūdzība apstiprinājās | Sūdzība apstiprinājās daļēji | Sūdzība neapstiprinājās |
| Izglītības iestādēs | 8 | 3 | 1 | 4 |
| Pirmsskolas izglītības iestādēs | 2 | - | - | 2 |
| Kopā | **10** | 3 | 1 | 6 |

1. tabula

2022. gadā inspekcijā saņemtas:

* divas sūdzības par vienaudžu seksuālu vardarbību izglītības iestādēs;
* trīs sūdzības par pavedināšanu internetā;
* viena sūdzība par vienaudžu savstarpēju seksuālu vardarbību pirmsskolas izglītības iestādē, kas vairāk gan raksturojama kā bērnu devianta uzvedība;
* viena sūdzība par pedagoga seksuālu vardarbību pret izglītojamo, kas apstiprinājās.

222 sūdzības, kas ir 35,5% no kopējā sūdzību skaita, saistītas ar situācijām ģimenēs, visbiežāk norādot bērnu nepietiekamu aprūpi, vecāku pienākumu nepildīšanu, nelabvēlīgu vidi bērna attīstībai, emocionālu un/vai fizisku vardarbību pret bērnu u.c.

137 sūdzības, kas ir 21,8% no sūdzību skaita, neiezīmē konkrētu grupu, piemēram, sūdzības par kaimiņu bērnu uzvedību, bērnu tiesību pārkāpumiem sabiedriskās vietās, interneta vidē, pie ārstniecības personām, televīzijas reklāmās, interešu izglītības pulciņos utt.

Pēc apkopotajiem sūdzību rezultātiem secināms, ka bieži saņemto sūdzību izskatīšana bijusi piekritīga citām institūcijām. Šādos gadījumos saņemtā informācija tiek nosūtīta atbilstoši kompetentām iestādēm. Pēc minētā secināms, ka, iespējams, iedzīvotājiem nav pietiekošas informācijas par iestāžu kompetenci.

No visām 627 saņemtajām sūdzībām 237 gadījumos veiktas neplānotās bērnu tiesību ievērošanas pārbaudes iestādēs (skolās, pirmsskolas izglītības iestādēs, ārpusģimenes aprūpes iestādēs, krīzes centos u.c.) (skat. 3. attēlu):

1. vispārizglītojošās un profesionālās ievirzes skolās (mūzikas un mākslas skolās, sporta skolās, sporta centros, tehnikumā) – 125 pārbaudes;
2. pirmsskolas izglītības iestādēs – 57 pārbaudes;
3. bērnu ārpusģimenes aprūpes iestādēs – 33 pārbaudes;
4. pie bērnu uzraudzības pakalpojumu sniedzējiem, sociālās korekcijas iestādēs, bērnu un jauniešu centros, bērnu un jauniešu nometnēs – 16 pārbaudes;
5. speciālās izglītības iestādēs – 6 pārbaudes.

2. attēls

Pārbaudes veiktas gan klātienē, gan attālināti, iestādēm pieprasot paskaidrot sūdzībā norādītos apstākļus.

Skolās veiktas 125 pārbaudes, kas ir 53% no visu gada pārbaužu skaita. Pirmsskolas izglītības iestādēs veiktas 57 pārbaudes, kas ir 24% no visu gada pārbaužu skaita.

Tēmas, par kurām visbiežāk tiek saņemtas sūdzības:

* pedagogu nepietiekama sadarbība ar izglītojamo vecākiem;
* pedagogu fiziska un/vai emocionāla vardarbība pret bērnu;
* vienaudžu savstarpējā vardarbība;
* iestāžu darbinieku neatbilstošu disciplinēšanas un nepedagoģisku metožu pielietošana saskarsmē ar skolēniem un pirmsskolas izglītības iestāžu audzēkņiem;
* apdraudēta bērnu drošība izglītības iestādē;
* riski, kas saistīti ar izglītojamo ilgstošām uzvedības problēmām (piemēram, nav izstrādāti rīcības plāni saistībā ar izglītojamo destruktīvu/agresīvu uzvedību, nepietiekama atbalsta personāla iesaistīšanās problēmsituāciju risināšanā vai atbalsta personāla trūkums).

Bērnu ārpusģimenes aprūpes iestādēs veiktas 33 pārbaudes, kas ir 14% no visu gada pārbaužu skaita.

Tēmas, par kurām visbiežāk tiek saņemtas sūdzības:

* vienaudžu savstarpējā vardarbība;
* institūcijas bezdarbība.

Sociālās korekcijas iestādēs, bērnu un jauniešu centros, pie bērnu uzraudzības pakalpojumu sniedzējiem, bērnu nometnēs veiktas 16 pārbaudes, kas ir 7% no visu gada pārbaužu skaita.

Tēmas, par kurām visbiežāk tiek saņemtas sūdzības:

* darbinieku nepietiekama sadarbība ar izglītojamo vecākiem;
* pedagogu fiziska un/vai emocionāla vardarbība pret bērnu, neatbilstošu disciplinēšanas un nepedagoģisku metožu pielietošana saskarsmē ar bērniem.

**Plānotās bērnu tiesību ievērošanas pārbaudes**

Inspekcija saskaņā ar Ministru kabineta 2021. gada 7. septembra noteikumu Nr. 611 “Valsts bērnu tiesību aizsardzības inspekcijas nolikums” 3.1. apakšpunktā noteikto pārbauda bērnu tiesību ievērošanas nodrošināšanu visās ilgstošas sociālās aprūpes un sociālās rehabilitācijas institūcijās (turpmāk – Iestādes). Minēto pārbaužu laikā tiek noskaidrots, vai Iestādēs tiek ievērotas Latvijas Republikas normatīvajos aktos noteiktās bērnu tiesības.

2022. gadā Iestādēs tika veiktas 13 plānotās bērnu tiesību ievēršanas pārbaudes, no tām četrās Iestādēs tika veiktas padziļinātās bērnu tiesību ievērošanas pārbaudes (trīs bērnu aprūpes iestādēs un vienā izglītības iestādē), kas kopumā attiecināmas uz 279 bērniem, bet deviņās Iestādēs – tematiskās bērnu tiesību ievērošanas pārbaudes (3. attēls).

Pārbaudes veiktas gan klātienē, gan attālināti, Iestādēm pieprasot informāciju.

1. attēls

Padziļinātās bērnu tiesību ievērošanas pārbaudes tika veiktas klātienē – viena Rēzeknes novadā, viena Valmierā, viena Ventspilī un viena - Rīgā.

Padziļinātās izpētes rezultātā un sarunās ar Iestāžu darbiniekiem tika secināts, ka lielākie izaicinājumi darbā ir atbilstošu darbinieku nepietiekamība, pieredzes trūkums ģimeniskas vides veidošanai un nodrošināšanai, audzēkņu uzraudzības un disciplinēšanas jautājumi.

Pārbaužu laikā noskaidrots, ka bērni Iestādēs mēdz būt savstarpēji vardarbīgi, klaiņo, zog, neapmeklē izglītības iestādes, lieto atkarību izraisošas vielas.

Veicot pārbaudes, inspektori neguva pārliecību, ka pārbaudītajās Iestādēs tiek pilnvērtīgi ievērotas Ministru kabineta 2017. gada 13. jūnija noteikumos Nr. 338 “Prasības sociālo pakalpojumu sniedzējiem” noteiktās prasības bērnu ilgstošas sociālās aprūpes un sociālās rehabilitācijas institūcijas pakalpojuma sniedzējiem.

No deviņām plānotajām tematiskajām bērnu tiesību ievērošanas pārbaudēm astoņas tika veiktas attālināti, bet viena pārbaude tika veikta klātienē – trīs Rīgas, viena Jelgavas, viena Liepājas, viena Daugavpils, viena Jūrmalas, viena Jelgavas novada un viena Madonas novada Iestādēs.

Pārbaudēs biežāk konstatētie pārkāpumi:

* **darbiniekiem trūkst zināšanu, pieredzes un resursu ģimeniskas vides veidošanai un nodrošināšanai Iestādē;**
* **darbiniekiem trūkst zināšanu, kādas disciplinēšanas metodes izmantot gadījumos, kad bērni neievēro Iestādes iekšējās kārtības noteikumus;**
* bērnu brīvais laiks Iestādē netiek organizēts un piepildīts ar jēgpilnām aktivitātēm;
* Iestāde nav pārliecinājusies par darbinieku iespējamo sodāmību;
* dažādu situāciju risināšanā novērota nepietiekama starpinstitūciju sadarbība.

Veicot plānotās bērnu tiesību ievērošanas pārbaudes ārpusģimenes aprūpes iestādēs, inspekcija secinājusi, ka lielākā daļa bērnu Iestādēs tiek ievietoti ar jau esošu deviantu uzvedību un/vai psihiatriskām saslimšanām, kas liecina par novēlotu vai ilgstošu problēmu nerisināšanu ģimenē, atbalsta speciālistu, ārstniecības personu nepiesaistīšanu pirmsskolas un sākumskolas vecumā, atbalsta trūkumu ģimenei, kā arī pielietoto atbalsta metožu efektivitātes neizvērtēšanu.

Iestādēm, pamatojoties uz pārbaudes rezultātiem, kā arī saskaņā ar Ministru kabineta 2021. gada 7. septembra noteikumu Nr. 611 „Valsts bērnu tiesību aizsardzības inspekcijas nolikums” 3.2. apakšpunktu, uzdots novērst konstatētos pārkāpumus un saskaņā ar Ministru kabineta 2021. gada 7. septembra noteikumu Nr. 611 „Valsts bērnu tiesību aizsardzības inspekcijas nolikums” 2.5. apakšpunktu sniegti ieteikumi esošās situācijas uzlabošanai.

Biežāk sniegtie ieteikumi:

* iepazīstināt audzēkņus ar Iestādes iekšējās kārtības noteikumiem viņiem saprotamā veidā; informēt audzēkņus par viņu tiesībām un pienākumiem;
* pilnveidot audzēkņu dzīves apstākļus, nodrošinot iespēju apgūt sadzīves prasmes un pašaprūpes iemaņas;
* iesaistīt audzēkņus Iestādes lēmumu, kas attiecas uz viņu dzīves apstākļiem, pieņemšanā;
* nodrošināt audzēkņu vēlmēm atbilstošas brīvā laika pavadīšanas iespējas.

Secināts, ka Iestādēs problēmsituāciju risināšanā, kas saistītas ar Iestādes audzēkņu izglītošanu, nepietiekami tiek nodrošināts komandas darbs un sadarbība starp konkrētās izglītības iestādes administrāciju, atbalsta personālu, pedagogiem un Iestādes darbiniekiem. Iestādēs ne vienmēr objektīvi un pilnīgi tiek izskatīta informācija par iespējamiem bērnu tiesību pārkāpumiem, iesaistītas valsts vai pašvaldību institūcijas.

*Informācijai: LV ārpusģimenes aprūpes iestādēs dzīvo 555 bērni (dati uz 31.12.2022.)*

Inspekcija saskaņā ar Ministru kabineta 2013. gada 16. jūlija noteikumu Nr. 404 "Prasības bērnu uzraudzības pakalpojuma sniedzējiem un bērnu uzraudzības pakalpojumu sniedzēju reģistrēšanas kārtība" 7. punktā noteikto atbilstoši kompetencei kontrolē bērnu uzraudzības pakalpojuma (turpmāk – BUP) sniedzēja atbilstību [Bērnu](https://likumi.lv/ta/id/49096-bernu-tiesibu-aizsardzibas-likums) tiesību aizsardzības likumam, šajos noteikumos un citos normatīvajos tiesību aktos noteiktajām prasībām.

2022. gadā tika veiktas septiņas plānotās bērnu tiesību ievērošanas pārbaudes pie uzraudzības pakalpojumu sniedzējiem.

Noskaidrots, ka Valsts izglītības informācijas sistēmā (<https://www.viis.gov.lv/registri/bups>) pieejamā informācija par BUP pakalpojumu sniedzējiem neatbilst reālajai situācijai, jo no 2022. gadā 7 pārbaudītajiem BUP, trijos pakalpojumi netiek sniegti, bet reģistrā tie norādīti kā BUP, kuros iespējams saņemt pakalpojumu.

2022. gadā BTAD pavisam **saņemti 1790** dokumenti un **nosūtīti 1606 dokumenti**.

**Pasākumi**

Lai sniegtu izglītojošu un metodoloģisku palīdzību izglītības iestāžu darbiniekiem, inspekcija 2022. gada oktobrī un novembrī organizēja piecas tiešsaistes sesijas (3 h ilgi pasākumi).

2022. gada 13. oktobrī - tēma “Laimīga cilvēka psiholoģija kā ikdienas sastāvdaļa”;

2022. gada 21. oktobrī - tēma “Ilgtermiņa motivācija darīt un būt - bez izdegšanas”;

2022. gada 26. oktobrī - tēma “Kā ekonomēt enerģiju pareizi un prast uzlādēt savas baterijas”;

2022. gada 27. oktobrī - tēma “Koučinga principu pielietošana darbā ar skolēniem un kolēģiem”;

2022. gada 3. novembrī - tēma “Palīgs izglītības iestāžu darbiniekiem – spēle “Ikviens ir svarīgs”.

Vienlaikus inspekcija organizēja divus attālinātus tiešsaistes pasākumus 7.-12. klašu izglītojamajiem par kustībai “Draudzīga skola” aktuālām tēmām (1,5 h ilgi pasākumi), aicinot kustības “Draudzīga skola” dalībniekus un citus izglītojamos iesaistīties un kopīgiem spēkiem veidot draudzīgu, cieņpilnu un atbalstošu vidi izglītības iestādēs:

2022. gada 11. oktobrī - tēma “Mērķtiecīgs jaunietis = veiksmīgs jaunietis”;

2022. gada 18. oktobrī - tēma “Komunikācijas principi vērtīgākas dzīves dzīvošanai”.

Tiešsaistes sesijas izglītības iestāžu darbiniekiem un attālinātus tiešsaistes pasākumus izglītojamajiem 2022. gada oktobrī vadīja starptautiskā koučs-terapeite, trenere, mentore, motivācijas programmu autore Daina Einberga.

Savukārt 2022. gada 3. novembrī tiešsaistes sesijas laikā biedrības “Latvijas Autisma apvienība” un “uzvediba.lv” vadītāja Līga Bērziņa iepazīstināja ar spēli, kas domāta vardarbības novēršanai izglītības iestādēs – “Ikviens ir svarīgs”.

Papildus informējam, ka inspekcija organizēja zīmējumu konkursu “Mana drošā pasaule” 1.-6. klašu izglītojamajiem.

Tiešsaistes sesijas un attālināti tiešsaistes pasākumi ir pieejami inspekcijas mājaslapā [www.bti.gov.lv](http://www.bti.gov.lv), līdz ar to izglītības iestādēm ir iespēja arī turpmāk tos noskatīties sev ērtā laikā.

Šie pasākumi veikti, īstenojot Valsts programmas bērna un ģimenes stāvokļa uzlabošanai 2022. gadam ietvaros plānoto.

**Bērnu personisko un mantisko interešu ievērošanas pārbaudes**

Inspekcija saskaņā ar Ministru kabineta 2021. gada 7. septembra noteikumu Nr. 611 „Valsts bērnu tiesību aizsardzības inspekcijas nolikums” 3.1 apakšpunktā noteikto regulāri pārbauda bērnu personisko un mantisko interešu nodrošināšanu visās ilgstošas sociālās aprūpes un sociālās rehabilitācijas institūcijās. Minēto pārbaužu laikā izlases kārtībā tiek pārbaudītas ilgstošas sociālās aprūpes un sociālās rehabilitācijas institūcijās dzīvojošo bērnu lietas, pievēršot uzmanību, vai attiecīgās ilgstošas sociālās aprūpes un sociālās rehabilitācijas institūcijas vadītājs un speciālisti ievēro normatīvo aktu prasības bērnu personisko un mantisko interešu nodrošināšanā.

Ņemot vērā minēto, 2022. gadā 10 ilgstošas sociālās aprūpes un sociālās rehabilitācijas institūcijās **pārbaudītas 196 personu lietas** (4. attēls).

4. attēls

Bērnu personisko un mantisko interešu ievērošanas pārbaudēs biežāk konstatētie pārkāpumi:

* nav sniegtas ziņas Labklājības ministrijai par adoptējamiem bērniem;
* nav pieprasītas ziņas no Pilsonības un migrācijas lietu pārvaldes;
* nav informācijas**, vai bāriņtiesa ir sniegusi prasības pieteikumu tiesai par aizgādības tiesību atņemšanu bērna vecākiem;**
* nav informācijas, vai/kad **bāriņtiesa ir pēdējo reizi** pārbaudījusi Iestādē ievietota bērna aprūpi**;**
* nav norādīts datums, kad Iestāde informējusi pašvaldību par laiku, kad bērnam beidzas ārpusģimenes aprūpe, un datums, kad Iestāde sadarbībā ar bāriņtiesu informējusi bērnu par sociālajām garantijām;
* nav norādīta informācija par bērnu saskarsmi ar vecākiem, brāļiem un māsām, kuri dzīvo ārpus Iestādes, kā arī ar citu personu, ar kuru bērns ilgu laiku ir dzīvojis nedalītā saimniecībā.

**Departamenta sniegtās konsultācijas**

Departamentā 2022. gadā gan klātienē, gan attālināti (telefoniski) bērnu tiesību aizsardzības jautājumos sniegtas **1180 konsultācijas** gan fiziskām, gan juridiskām personām (skat. 5. attēlu).

1. attēls

No visām 1180 konsultācijām, klātienē tika sniegtas 14 konsultācijas (kas ir 1% no visu gada konsultāciju skaita), bet attālināti (telefoniski) – 1166 konsultācijas (kas ir 99% no visu gada konsultāciju skaita) (skat. 6. attēlu).

1. attēls

Vidēji vienas konsultācijas ilgums bija deviņas minūtes.

Visīsākā konsultācija ilgusi minūti, visgarākā – stundu.

Konsultētas 632 fiziskas personas (kas ir 54% no visu gada konsultāciju skaita) un 548 juridiskas personas (kas ir 46% no visu gada konsultāciju skaita) (skat. 7. attēlu).

7. attēls

Vislielākā sociālā grupa, kurai 2022. gadā sniegtas konsultācijas, ir **bērnu vecāki** (kopā 445, kas ir 38% no visu gada konsultāciju skaita).

Aktuālākās tēmas, par kurām sniegtas konsultācijas bērnu vecākiem:

* par bērnu agresīvu uzvedību izglītības iestādēs;
* par vienaudžu savstarpēju emocionālu un fizisku vardarbību;
* par izglītības iestādes darbinieku emocionālu un/vai fizisku vardarbību pret bērniem;
* par izglītības iestādes darbinieku nepedagoģisku metožu pielietošanu darbā ar bērniem;
* par bērnu drošību izglītības iestādēs;
* par izglītības iestādes darbinieku nesadarbošanos ar bērnu vecākiem;
* par domstarpībām bērnu audzināšanā ģimenē.

Līdzīgi kā iepriekšējos gados, par bērnu tiesību pārkāpumiem ģimenēs konsultēti arī **bērnu radinieki** (74 konsultācijas), **aizbildņi** (trīs konsultācijas) un **iedzīvotāji** (67 konsultācijas).

Aktuālākās tēmas, par kurām sniegtas konsultācijas bērnu radiniekiem, aizbildņiem un iedzīvotājiem:

* par vardarbību ģimenēs;
* par konfliktsituācijām ģimenēs, izglītības iestādēs, ārpusģimenes aprūpes iestādēs un krīzes centros;
* par bērnu atstāšanu novārtā, nepietiekamu aprūpi.

218 gadījumos konsultēti izglītības iestāžu darbinieki, no tiem 152 **skolu** (t.sk. mūzikas, sporta, mākslas skolu utt.) un 66 **pirmsskolas izglītības iestāžu darbinieki**. Sniegtas piecas konsultācijas **psihologiem** un trīs konsultācijas **bērnu nometņu vadītājiem**.

Aktuālākās tēmas, par kurām sniegtas konsultācijas izglītības iestāžu darbiniekiem, psihologiem, bērnu nometņu vadītājiem:

* par vienaudžu savstarpēju fizisku un emocionālu vardarbību;
* par bērniem, kuriem ir uzvedības problēmas;
* par izglītības iestāžu sadarbību ar bērnu vecākiem dažādu konfliktsituāciju risināšanā.

Vienlaikus secināms, ka konsultāciju tēmas par **konfliktsituācijām skolās un pirmsskolas izglītības iestādēs** un kurās konsultēti bērnu vecāki, bērnu radinieki, iedzīvotāji utt., saistītas ar līdzīgām problēmām, kuras satrauc pašus iestāžu darbiniekus.

Deviņos gadījumos sniegtas konsultācijas **bērnu uzraudzības pakalpojumu sniedzējiem**, pārsvarā par jautājumiem, kas saistīti ar pakalpojumu pieejamību.

Septiņos gadījumos konsultācijas sniegtas tieši **bērniem**. Tās saistītas ar konfliktiem ārpusģimenes aprūpes iestādēs, izglītības iestādēs un ģimenēs.

**Ārpusģimenes aprūpes** iestāžu darbiniekiem sniegtas 33 konsultācijas**, krīzes centru** darbiniekiem – septiņas, **ārstniecības iestāžu** darbiniekiem – arī septiņas konsultācijas.

Aktuālākās tēmas:

* par vienaudžu savstarpēju fizisku un emocionālu vardarbību;
* par bērnu atkarību problēmām un problēmām, kas saistītas ar psihosociālo, garīgo un fizisko veselību;
* par jautājumiem, kas saistīti ar bērnu tiesību nodrošināšanu iestādēs;
* par pārkāpumiem bērnu veselības aprūpē un nodrošināšanā;
* par starpinstitūciju sadarbību.

Ar **policijas** darbiniekiem departamenta inspektori sazinājušies, saņēmuši vai snieguši informāciju par jautājumiem, kas saistīti ar saņemtajiem iesniegumiem/sūdzībām vai ziņojumiem 36 gadījumos, ar **bāriņtiesu** darbiniekiem – 41, un **sociālo dienestu** darbiniekiem 41 gadījumā.

Aktuālākās tēmas:

* par bērnu sociālo aprūpi un rehabilitāciju, sociālajām garantijām;
* par aizbildnības jautājumiem;
* par saskarsmi un uzturlīdzekļiem;
* par atkarību problēmām;
* par starpinstitūciju sadarbību.

No visu 1180 konsultāciju skaita 184 gadījumos – *CITS* *(15,6%)*, dažādu, ar bērnu tiesību aizsardzību saistītu, jautājumu risināšanā, inspektori ir sazinājušies ar **Izglītības pārvaldēm, advokātiem, ministriju pārstāvjiem, reliģisko draudžu locekļiem, Valsts sociālās apdrošināšanas aģentūru, Izglītības kvalitātes valsts dienestu, Veselības inspekciju, Valsts ugunsdzēsības un glābšanas dienestu, Tiesībsarga biroju, Valsts probācijas dienestu utt.** (skat. 8. attēlu).

8. attēls

Apkopojot informāciju secināms, ka 246 konsultācijas, kas ir 21% no visu gada konsultāciju skaita, ir bijušas saistītas ar kādu no vardarbības veidiem gan ģimenēs, gan iestādēs, gan vienaudžu vidū, gan arī no pieaugušo puses pret bērniem (skat. 9. attēlu un 5. tabulu).

|  |  |  |  |  |
| --- | --- | --- | --- | --- |
| Mēnesis | Emocionāla vardarbība | Fiziska vardarbība | Seksuāla vardarbība | Novārtā pamešana |
| Janvāris | 3 | 7 | 3 | 3 |
| Februāris | 11 | 8 | 1 | 2 |
| Marts | 4 | 1 | 3 | 4 |
| Aprīlis | 16 | 9 | 1 | 1 |
| Maijs | 5 | 1 | 0 | 1 |
| Jūnijs | 10 | 3 | 0 | 2 |
| Jūlijs | 4 | 4 | 1 | 4 |
| Augusts | 30 | 1 | 2 | 4 |
| Septembris | 14 | 8 | 3 | 3 |
| Oktobris | 22 | 12 | 2 | 1 |
| Novembris | 8 | 8 | 7 | 1 |
| Decembris | 7 | 0 | 1 | 0 |
| **Kopā** | **134** | **62** | **24** | **26** |

5. tabula

Vienlaikus secināms, ka 134 konsultācijas (skat. 9. attēlu), kas ir vairāk nekā puse (54%) no to konsultāciju skaita, kas saistītas ar citiem vardarbības veidiem, ir par emocionālu vardarbību gan vienaudžu starpā, gan arī pret bērniem no pieaugušo puses. Daudzos gadījumos inspektori nonākuši pie secinājuma, ka sabiedrībai nav vienotas izpratnes par to, kas ir emocionāla vardarbība.

9. attēls

Kopumā minētie dati liecina, ka sabiedrība ļoti labprāt izmanto iespēju saņemt konsultācijas attālināti.

Vienlaikus vēl joprojām ir jāsecina, ka sabiedrības locekļiem trūkst pilnvērtīgas informācijas par inspekcijas kompetencē esošajiem jautājumiem.

**BTAD kopš 2022. gada marta saskaņā ar Ukrainas civiliedzīvotāju atbalsta likuma 18. panta vienpadsmito daļu veido un uztur vienotu nepavadīto bērnu reģistru.**

**UA bērni, kuriem Latvijas Republikā (LV)**

**nodibināta ārkārtas aizbildnība un**

**iecelts ārkārtas aizbildnis**

(pārskats par laika posmu no 2022. gada 16. marta līdz 2022. gada 31. decembrim)

**2022. gada 31. decembrī LV atrodas 439 UA bērni, kuriem nodibināta ārkārtas aizbildnība un iecelts ārkārtas aizbildnis.**

|  |  |
| --- | --- |
| **Meitenes** | **Zēni** |
| **230**  (52% no visu bērnu skaita) | **209**  (48% no visu bērnu skaita) |

**Bērnu skaits pa vecumposmiem**

|  |  |  |  |  |  |
| --- | --- | --- | --- | --- | --- |
| 0-3 gadi  dzim. 2022.-2019.g | | 4-12 gadi  dzim. 2018.-2010.g | | 13-18 gadi  dzim. 2009.-2004.g | |
| **8** | | **144** | | **287** | |
| 2% no visu bērnu skaita | | 33% no visu bērnu skaita | | 65% no visu bērnu skaita | |
| zēni | meitenes | zēni | meitenes | zēni | meitenes | |
| 3 | 5 | 69 | 75 | 137 | 150 | |

**Bērnu skaits pēc dzimšanas gadiem**

|  |  |  |  |
| --- | --- | --- | --- |
| **Dzimšanas gads** | **Bērnu skaits** | **Zēni** | **Meitenes** |
| **2022.** | **4** | 2 | 2 |
| **2021.** | **2** | 1 | 1 |
| **2020.** | **1** | - | 1 |
| **2019.** | **1** | - | 1 |
| **2018.** | **4** | 1 | 3 |
| **2017.** | **8** | 4 | 4 |
| **2016.** | **11** | 3 | 8 |
| **2015.** | **6** | 4 | 2 |
| **2014.** | **21** | 13 | 8 |
| **2013.** | **15** | 5 | 10 |
| **2012.** | **12** | 6 | 6 |
| **2011.** | **26** | 12 | 14 |
| **2010.** | **41** | 21 | 20 |
| **2009.** | **24** | 10 | 14 |
| **2008.** | **46** | 21 | 25 |
| **2007.** | **57** | 25 | 32 |
| **2006.** | **61** | 30 | 31 |
| **2005.** | **99** | 51 | 48 |
| **Kopā** | **439** | **209** | **230** |

**Bērnu skaits LV bāriņtiesās, kurās pieņemts lēmums par aizbildnības nodibināšanu un ārkārtas aizbildņa iecelšanu**

**(bērni, kuri uz 2022. gada 31. decembri atrodas LV)**

|  |  |  |  |
| --- | --- | --- | --- |
| **Bāriņtiesa** | **Bērnu skaits** | **Bāriņtiesa** | **Bērnu skaits** |
| Ādažu novada BT | 4 | Aizkraukles novada BT | 2 |
| Alūksnes novada BT | 2 | Bauskas novada BT | 13 |
| Balvu novada BT | 2 | Daugavpils pilsētas BT | 11 |
| Cēsu novada BT | 6 | Dienvidkurzemes novada BT | 10 |
| Dobeles novada BT | 3 | Jēkabpils novada BT | 2 |
| Gulbenes novada BT | 9 | Jūrmalas BT | 12 |
| Jelgavas novada BT | 2 | Jūrmalas valstpilsētas administrācija | 2 |
| Jelgavas valstpilsētas BT | 28 | Kuldīgas novada BT | 1 |
| Ķekavas novada BT | 15 | Liepājas pilsētas BT | 16 |
| Limbažu novada BT | 14 | Madonas novada BT | 2 |
| Ludzas novada BT | 4 | Ogres novada BT | 9 |
| Mārupes novada BT | 9 | Rīgas BT | 156 |
| Olaines novada BT | 1 | Salaspils novada BT | 2 |
| Rēzeknes novada BT | 1 | Saulkrastu novada BT | 17 |
| Ropažu novada BT | 9 | Tukuma novada BT | 5 |
| Saldus novada BT | 3 | Ventspils novada BT | 3 |
| Siguldas novada BT | 3 | Ventspils valstpilsētas BT | 9 |
| Talsu novada BT | 5 | Valmieras novada BT | 28 |
| Valkas novada BT | 19 |  |  |

**2022. gadā aizbildnība nodibināta**

**(bērniem, kuri uz 2022. gada 31. decembri atrodas LV)**

|  |  |
| --- | --- |
| **Mēnesis** | **Bērnu skaits** |
| Marts | 140 |
| Aprīlis | 80 |
| Maijs | 94 |
| Jūnijs | 5 |
| Jūlijs | 19 |
| Augusts | 40 |
| Septembris | 30 |
| Oktobris | 18 |
| Novembris | 7 |
| Decembris | 6 |

**Kopējais 2022. gadā LV bāriņtiesās reģistrēto UA bērnu skaits:**

**965**

|  |  |
| --- | --- |
| **Zēni** | **Meitenes** |
| **521**  (54% no visu bērnu skaita) | **444**  (46% no visu bērnu skaita) |

**Bērnu skaits pa vecumposmiem**

|  |  |  |  |  |  |
| --- | --- | --- | --- | --- | --- |
| 0-3 gadi  dzim. 2022.-2019.g | | 4-12 gadi  dzim. 2018.-2010.g | | 13-18 gadi  dzim. 2009.-2004.g | |
| **11** | | **243** | | **711** | |
| 1% no visu bērnu skaita | | 25% no visu bērnu skaita | | 74% no visu bērnu skaita | |
| zēni | meitenes | zēni | meitenes | zēni | meitenes | |
| 4 | 7 | 128 | 115 | 389 | 32 | |

**Bērnu skaits pēc dzimšanas gadiem**

|  |  |  |  |
| --- | --- | --- | --- |
| **Dzimšanas gads** | **Bērnu skaits** | **Zēni** | **Meitenes** |
| **2022.** | **6** | 2 | 4 |
| **2021.** | **2** | 1 | 1 |
| **2020.** | **1** | - | 1 |
| **2019.** | **2** | 1 | 1 |
| **2018.** | **9** | 3 | 6 |
| **2017.** | **10** | 5 | 5 |
| **2016.** | **18** | 8 | 10 |
| **2015.** | **12** | 6 | 6 |
| **2014.** | **29** | 17 | 12 |
| **2013.** | **23** | 12 | 11 |
| **2012.** | **29** | 19 | 10 |
| **2011.** | **43** | 22 | 21 |
| **2010.** | **70** | 36 | 34 |
| **2009.** | **82** | 50 | 32 |
| **2008.** | **92** | 43 | 49 |
| **2007.** | **106** | 52 | 54 |
| **2006.** | **153** | 95 | 58 |
| **2005.** | **155** | 83 | 72 |
| **2004.** | **122** | 66 | 56 |
| **Nav norādīts** | **1** | - | 1 |
| **Kopā** | **956** | **521** | **444** |

**Aizbildņu pilsonība**

(aptuveni dati, jo aizbildņi vairākos gadījumos ir mainījušies)

|  |  |  |  |
| --- | --- | --- | --- |
| **UA** | **LV** | **KF** | **Nav norādīta** |
| 824 | 108 | 1 | 32 |

**Bērnu skaits LV bāriņtiesās, kurās pieņemts lēmums par aizbildnības nodibināšanu (kopējais skaits no 2022. gada 16. marta)**

|  |  |  |  |
| --- | --- | --- | --- |
| **Bāriņtiesa** | **Bērnu skaits** | **Bāriņtiesa** | **Bērnu skaits** |
| Ādažu novada BT | 6 | Aizkraukles novada BT | 3 |
| Alūksnes novada BT | 3 | Augšdaugavas novada BT | 2 |
| Balvu novada BT | 2 | Bauskas novada BT | 25 |
| Cēsu novada BT | 28 | Daugavpils pilsētas BT | 76 |
| Dobeles novada BT | 6 | Dienvidkurzemes novada BT | 27 |
| Gulbenes novada BT | 21 | Jēkabpils novada BT | 28 |
| Jaunjelgavas novada BT | 2 | Jūrmalas BT | 20 |
| Jelgavas novada BT | 3 | Jūrmalas valstspilsētas administrācija | 7 |
| Jelgavas valstpilsētas BT | 31 | Kuldīgas novada BT | 27 |
| Krāslavas novada BT | 3 | Liepājas pilsētas BT | 33 |
| Ķekavas novada BT | 23 | Līvānu novada BT | 1 |
| Limbažu novada BT | 27 | Madonas novada BT | 10 |
| Ludzas novada BT | 6 | Ogres novada BT | 32 |
| Mārupes novada BT | 23 | Preiļu novada BT | 3 |
| Olaines novada BT | 2 | Rīgas BT | 209 |
| Olaines novada pašvaldība | 1 | Salaspils novada BT | 4 |
| Rēzeknes novada BT | 3 | Saulkrastu novada BT | 36 |
| Rēzeknes valstpilsētas BT | 4 | Smiltenes novada BT | 2 |
| Ropažu novada BT | 23 | Tukuma novada BT | 32 |
| Saldus novada BT | 15 | Valmieras novada BT | 48 |
| Siguldas novada BT | 8 | Ventspils novada BT | 16 |
| Talsu novada BT | 12 | Ventspils valstpilsētas BT | 27 |
| Valkas novada BT | 44 |  |  |

**Uz 2022. gada 31. decembri 526 bērniem iestājusies pilngadība vai atlaists ārkārtas aizbildnis**

|  |  |
| --- | --- |
| Ārkārtas aizbildnības pārtraukšanas iemesls | Bērnu skaits |
| Atgriežas UA | 312 |
| Nodots vecāku aprūpē | 46 |
| Aizbrauc uz Lielbritāniju | 7 |
| Aizbrauc uz ASV | 13 |
| Aizbrauc uz Slovēniju | 1 |
| Aizbrauc uz Portugāli | 1 |
| Aizbrauc uz Rumāniju | 1 |
| Aizbrauc uz Itāliju | 1 |
| Aizbrauc uz Nīderlandi | 1 |
| Aizbrauc uz Franciju | 1 |
| Aizbrauc uz Vāciju | 8 |
| Aizbrauc uz Poliju | 8 |
| Aizbrauc uz Lietuvu | 4 |
| Aizbrauc uz Igauniju | 2 |
| Nav norādīts/iestājusies pilngadība | 120 |

LV bāriņtiesās pavisam 2022. gadā par 965 bērniem pieņemti 820 lēmumi par ārkārtas aizbildnības nodibināšanu un ārkārtas aizbildņa iecelšanu UA bērniem.

Uz 2022. gada 31. decembri par uzskaitē esošajiem 439 bērniem ir pieņemti 363 lēmumi par ārkārtas aizbildnības nodibināšanu un ārkārtas aizbildņa iecelšanu UA bērniem.

**2022. gadā aizbildnība nodibināta**

**(kopējais skaits)**

|  |  |
| --- | --- |
| **Mēnesis** | **Bērnu skaits** |
| Marts | 379 |
| Aprīlis | 250 |
| Maijs | 153 |
| Jūnijs | 24 |
| Jūlijs | 36 |
| Augusts | 48 |
| Septembris | 40 |
| Oktobris | 21 |
| Novembris | 8 |
| Decembris | 6 |

**Administratīvā lietvedība**

2022. gadā par bērnu tiesību pārkāpumiem departamentam **84**gadījumos bija jāpieņem lēmums par administratīvā pārkāpuma lietas uzsākšanu vai atteikums uzsākt administratīvā pārkāpuma lietu, no tām skolās – 41, pirmsskolas izglītības iestādēs – 32, mūzikas skolās – četras, bērnu ārpusģimenes aprūpes iestādēs – trīs, sporta skolās – divas, sporta centrā – viena, un Neatliekamās medicīniskās palīdzības dienestā – viena lieta (skat. 1. attēlu).

1. attēls

55 gadījumos pieņemts lēmums atteikt uzsākt administratīvā pārkāpuma procesu saskaņā ar Administratīvās atbildības likuma (turpmāk – AAL) 119. panta pirmās daļas 1. punktu, kurā norādīts, ka administratīvā pārkāpuma procesu nedrīkst uzsākt, bet uzsāktais process jāizbeidz, ja konstatēts vismaz viens no šiem apstākļiem: administratīvais pārkāpums nav noticis. Inspektori, padziļināti izskatot sūdzībās/iesniegumos/ziņojumos norādīto informāciju, nav guvuši apstiprinājumu tam, ka norādītās personas būtu izdarījušas administratīvo pārkāpumu, izturoties pret bērnu emocionāli vardarbīgi.

No visām 2022. gadā departamentā ierosinātajām 29 administratīvo pārkāpumu lietām, deviņos gadījumos pieņemts lēmums pārkāpumu izdarījušajai personai piemērot sodu – brīdinājumu vai naudas sodu saskaņā ar Bērnu tiesību aizsardzības likuma 81. pantu, kas paredz par pamešanu novārtā, fizisku vai emocionālu vardarbību pret bērnu piemērot brīdinājumu vai naudas sodu līdz simt četrdesmit naudas soda vienībām.

12 lietās pieņemts lēmums par procesa izbeigšanu, septiņās lietās izteikts brīdinājums, divās lietās piemērots naudas sods.

No visām ierosinātajām administratīvo pārkāpumu lietām astoņās nav zināms rezultāts, jo lietas vēl ir izskatīšanā (skat. 2. attēlu).

1. attēls

|  |  |
| --- | --- |
| Brīdinājums | Naudas sods |
| 7 | 2 |
| 4 – skolas darbiniekiem  1 – pirmsskolas izglītības iestādes darbiniekam  1 – ārpusģimenes aprūpes iestādes darbiniekam  1 – sporta skolas trenerim | 1 – skolas darbiniekam  1 – pirmsskolas izglītības iestādes darbiniekam |

Skolās no ierosinātajām administratīvo pārkāpumu lietām četros gadījumos darbiniekiem izteikts brīdinājums – divos gadījumos par fizisku, bet divos gadījumos par emocionālu vardarbību no pedagoga puses pret izglītojamo, vienā gadījumā piemērots naudas sods – par fizisku un emocionālu vardarbību no pedagoga puses pret izglītojamo.

Pirmsskolas izglītības iestādēs no ierosinātajām administratīvo pārkāpumu lietām par emocionālu vardarbību pret bērniem izteikts brīdinājums vienā gadījumā, un piemērots naudas sods – vēl vienā gadījumā.

Par emocionālu vardarbību pret bērnu izteikts brīdinājums vienas ārpusģimenes aprūpes iestādes darbiniekam.

Par emocionālu vardarbību pret bērnu izteikts brīdinājums vienas sporta skolas trenerim.

1. attēls

**Pilsētas un novadi, kuros 2022. gadā pieņemts lēmums par lietvedības uzsākšanu administratīvo pārkāpumu lietās**

2022. gadā visvairāk administratīvo pārkāpuma lietu ierosināts Rīgā – 31, kam seko Liepāja ar deviņām ierosinātām lietām, Jelgavas novads ar sešām lietām, Ropažu novads ar četrām lietām, Ādažu novads, Smiltenes novads, Siguldas novads un Jūrmala ar trim lietām, Krāslava, Jelgava, Sigulda un Tukuma novads ar divām lietām. Pārējās pieminētajās administratīvajās teritorijās ir ierosināts pa vienai administratīvā pārkāpuma lietai.

|  |  |  |  |
| --- | --- | --- | --- |
| **Vieta** | **Lietu skaits** | **Vieta** | **Lietu skaits** |
| Rīga | 31 | Salaspils novads | 1 |
| Liepāja | 9 | Bauskas novads | 1 |
| Ādažu novads | 3 | Talsi | 1 |
| Smiltenes novads | 3 | Tukuma novads | 2 |
| Jūrmala | 3 | Rēzekne | 1 |
| Krāslava | 2 | Ogre | 1 |
| Jelgava | 2 | Ludzas novads | 1 |
| Jelgavas novads | 6 | Madonas novads | 1 |
| Sigulda | 2 | Mārupes novads | 1 |
| Siguldas novads | 3 | Ogres novads | 1 |
| Gulbenes novads | 1 | Ropažu novads | 4 |
| Dobele | 1 | Daugavpils | 1 |
| Dobeles novads | 1 | Ķekavas novads | 1 |

Secināts, ka 2022. gadā no visām 84 inspekcijā ierosinātajām administratīvo pārkāpumu lietām, 31 lieta par bērnu tiesību pārkāpumiem institūcijās ierosināta Rīgā, kas ir 36,9% no kopējā skaita, savukārt 53, kas ir 63,09% no kopējā skaita, ierosinātas citās pilsētās un novados.

**Uzticības tālruņa darbības nodrošināšana**

**Saņemtie zvani Bērnu un pusaudžu uzticības tālrunī**

2022. gadā inspekcijas Bērnu un pusaudžu uzticības tālruņa 116111 (turpmāk – Uzticības tālrunis) sniedzis 6455konsultācijas bērniem krīzes situācijās – 5720 telefoniskās konsultācijas, 571 čata un 164 e-konsultācijas.

Kopš 2015. gada 1. marta Uzticības tālrunis nodrošina nepārtrauktību psiholoģiskās palīdzības un atbalsta sniegšanā – tas pieejams visu diennakti, septiņas dienas nedēļā.

Apkalpoto zvanu skaitam vērojama tendence paaugstināties.

**Uzticības tālruņa konsultatīvo zvanu analīze**

2021. gadā meitenes uz Uzticības tālruni zvanījušas biežāk nekā zēni, un arī 2022. gadā saglabājas šī tendence. Zēnu skaits, kuri vēlējušies saņemt atbalstu, zvanot uz Uzticības tālruni, samazinājies no 47% 2021. gadā līdz 44% 2022. gadā, savukārt meiteņu skaits palielinājies no 53% 2021. gadā līdz 56% 2022. gadā (1. attēls). Bieži vien tieši zēniem ir grūtāk meklēt atbalstu un palīdzību sarežģītās un nepatīkamās situācijās - iespējams, tieši iespēja sazināties ar konsultantiem, neizpaužot savu identitāti, veicina zēnus meklēt atbalstu, runāt par sev svarīgiem notikumiem un situācijām. Zvanu biežums no meiteņu puses liecina par spēju meklēt atbilstošu palīdzību, sazinoties ar Uzticības tālruni.

1. attēls

Analizējot kopējās Uzticības tālrunī sniegtās konsultācijas, secināms, ka 53% gadījumu Uzticības tālrunī pēc atbalsta vērsušies bērni un pusaudži, un 47% gadījumu – pieaugušie (jautājumos, kas saistīti ar bērniem). Analizējot sniegto konsultāciju skaitu pa vecuma grupām (2. attēls), secināms, ka bērnu vecuma grupās (līdz 18 gadiem) visbiežāk zvanījuši pusaudži vecumā no 12-15 gadiem (30%) - salīdzinot ar 2021. gadu, sniegto konsultāciju skaits šai vecuma grupai samazinājies par 1%.

Vecuma grupā līdz sešiem gadiem zvanītāju skaits ir palicis nemainīgs - 1%, vecuma grupā no 7 līdz 11 gadiem zvanītāju skaits 2022. gadā palielinājies par 1%, salīdzinot ar 2021. gadu. Nelielas izmaiņas ir novērojamas zvanītāju vecuma grupā no 16 līdz 18 gadiem – zvanītāju skaits samazinājies no 20% 2021. gadā līdz 18 % 2022. gadā, samazinoties par 2 %.

Salīdzinot ar 2020. gadu (39%) un 2021. gadu (45%), 2022. gadā psiholoģiskās konsultācijas vairāk saņēmuši zvanītāji vecuma grupā virs 18 gadiem (47%) – saņemto zvanu skaits šajā vecuma grupā palielinājies par 2%. Aplūkojot pēdējo trīs gadu (2020., 2021., 2022.) statistiskos rādītājus, ik gadu ir novērojama tendence palielināties zvanītāju skaitam vecuma grupā virs 18 gadiem. Šādas izmaiņas var būt skaidrojamas ar šādiem faktoriem: 1) pēc epidemioloģisko ierobežojumu izbeigšanās, ir manāmas sekas bērnu un vecāku savstarpējās attiecībās, ģimenes dzīvē, kas mudinājis tieši bērnu vecākus un likumiskos pārstāvjus meklēt atbalstu un palīdzību Uzticības tālrunī; 2) zvanu skaita pieaugums no pieaugušajiem varētu būt skaidrojams arī ar vairākām Uzticības tālruņa rīkotajām akcijām, kurās īpaši uzrunāti bērnu vecāki, likumiskie pārstāvji un speciālisti, kuri strādā ar bērniem. Šādas akcijas tiek rīkotas, ņemot vērā pieaugušo tik būtisko lomu bērnu dzīvē – sniedzot psiholoģisku un informatīvu atbalstu pieaugušajiem, kuri vēlas saņemt konsultāciju jautājumos, kas saistīti ar bērniem, tiek veicināta izpratne par būtiskiem aspektiem, kas var palīdzēt uzlabot bērna psiholoģisko labklājību.

1. attēls

Lai gan statistikas dati norāda, ka zvani no pieaugušajiem 2022. gadā tika saņemti biežāk nekā citos gados, tomēr lielākajā daļā gadījumu tālruņa pakalpojumus ir izmantojusi plānotā mērķauditorija, proti, bērni un pusaudži. 2022. gadā dominējošie zvanu temati pieaugušo vidū bija grūtības saskarsmē ar bērniem, bērnu uzvedības problēmas, bērnu disciplinēšanas grūtības, kā arī konfliktsituācijas un strīdi starp vecākiem, tostarp vecāku šķiršanās procesa ietekme uz bērniem. Zvanītāju biežāk piedzīvotās emocijas, t.i., bezspēcība, bailes, trauksme, apjukums ir galvenie iemesli, kādēļ ir būtiski zvanītājam primāri sniegt tieši emocionālu atbalstu un uzklausīt zvanītāja bažas un jautājumus. Pēc atbalsta saņemšanas zvanītāji spēj labāk izprast savas emocijas un domas, kā arī situāciju ieraudzīt no cita skatupunkta, kas palīdz pieņemt pārdomātāku lēmumu un rast piemērotu risinājumu konkrētajai situācijai.

* *Māte jūtas bezspēcīga un satraukta, jo bērns ir noslēgts sevī un nevēlas komunicēt.*
* *Tēvs jūtas vainīgs un apjucis, jo konflikta laikā ar bērnu ir izturējies emocionāli vardarbīgi, kā rezultātā bērns ignorē tēvu.*
* *Vecāki jūtas izmisuši un dusmīgi par to, ka bērna sekmes skolā ir pasliktinājušās, kā arī klases audzinātāja ir ziņojusi par bērna uzvedības problēmām skolā.*
* *Māte ir uzsākusi kopdzīvi ar vīrieti, kas nav bērna tēvs, kā rezultātā bērns ir kļuvis agresīvs un draud pamest mājas.*
* *Vecākiem ir satraukušies par to, ka bērns vēlu nāk mājās un ir aizdomas par smēķēšanu – vecāki vēlas noskaidrot, kā efektīvāk komunicēt ar bērnu, lai situāciju mainītu un rastu atbilstošāko palīdzību.*
* *Māte ikdienā izjūt trauksmi un bailes par to, ka neuzskata sevi par pietiekami labu vecāku jaundzimušajam bērnam, jo miega trūkuma rezultātā mēdz sadusmoties.*
* *Māte jūtas izmisusi, jo bērnam skolā ir grūtības veidot starppersonu attiecības ar vienaudžiem – bērns ir piedzīvojis emocionālu vardarbību skolā un ir kļuvis trauksmains.*
* *Pusaudzis jūtas vientuļš un apjucis, jo nav spējīgs ar vecākiem runāt par savām emocijām.*

Ņemot vērā to, ka visvairāk konsultāciju vecumā līdz 18 gadiem sniegts pusaudžiem no 12 līdz 15 gadiem, var secināt, ka šajā vecumposmā 2022. gadā bijusi nepieciešamība dalīties savās domās un emocijām ar cilvēkiem, kuri ir gatavi uzklausīt un nenosodīt. Tāpat šis ir vecums, kurā pusaudži piedzīvo dažādas fiziskas, emocionālas, psiholoģiskas un sociālas pārmaiņas, kuru laikā ir nepieciešams atbalsts. Vienlaikus mūsdienās šajā vecumposmā bērni ir lielākā informācijas plūsmā, un viņiem var būt grūtības orientēties, kam pievērst uzmanību un kam nē. Tāpat arī šajā vecumposmā pusaudži bieži jūtas apjukuši starppersonu un romantisko attiecību jomās, vientuļi un atstumti, tādēļ meklē dažādus veidus, kā sev palīdzēt justies labāk. Ne vienmēr pusaudžu izvēlētie veidi ir palīdzoši – nereti izvēlētās metodes var tieši pasliktināt pusaudža psihoemocionālo stāvokli, un tādos gadījumos tiek meklēta iespēja dalīties pārdzīvojumos, nesaņemot nosodījumu. Arī apzināts un mērķtiecīgs darbs, popularizējot Uzticības tālruni, ir viens no iemesliem, kāpēc bērni un pusaudži izvēlas uzticēties un zvanīt uz Uzticības tālruni, lai saņemtu palīdzību, atbalstu vai nepieciešamo informāciju.

Apkopojot sniegto konsultāciju saturu, secināms, ka 2022. gadā zvanītāji visvairāk runājuši par šādiem tematiem:

* attiecību problēmas ar vecākiem, vienaudžiem, vecvecākiem, pedagogiem, brāļiem un māsām utt.;
* emocionālā un fiziskā vardarbība ģimenē un izglītības iestādēs – mobings skolā;
* pamešana novārtā un vientulības izjūta;
* grūtības saskarsmē ar bērnu;
* disciplinēšanas grūtības, tostarp bērnu pazemināta motivācija mācīties;
* bērnu uzvedības problēmas mājās, izglītības iestādē un citos apstākļos;
* problēmas, kas saistītas ar psihosociālo, garīgo un fizisko veselību;
* vecāku konfliktsituācijas un to ietekme uz bērniem;
* vecāku saskarsmes grūtības ar bērnu;
* interneta drošība;
* emocionālas problēmas;
* veselības problēmas.

2022. gadā zvanītājus visvairāk satraukušas **vecāku attiecības** **problēmas ar bērniem,** bērnu attiecības problēmas gan ar pedagogiem, gan vienaudžiem, kā arī vecāku savstarpējās attiecības (3. attēls).

Detalizētāk aplūkojot zvanu statistiku par attiecību problēmām, redzams, ka visvairāk konsultāciju 2022. gadā sniegts tieši par **vecāku attiecību problēmām ar bērniem –** sniegto konsultāciju skaits pieaudzis no2757 2021. gadā līdz 3714 konsultācijām 2022. gadā. Savukārt zvanu skaits par **bērnu attiecību problēmām ar vecākiem** ir palielinājies no 2574 zvaniem 2021. gadā līdz 3064 zvaniem 2022. gadā (3. attēls).

Vairumā gadījumu sarunas bijušas par saskarsmes grūtībām ar bērnu, par bērna uzvedības un veselības problēmām. Ģimenes bija saskārušās ar bērna veselības problēmām, kas saistītas ar garīga rakstura grūtībām un veselības aprūpes pieejamību. Veselības problēmas aktualizējušās pēc *Covid -19* pandēmijas, kad pusaudžiem bija ierobežota saskarsme ar vienaudžiem, kas ietekmēja arī ģimenes savstarpējās attiecības. Šādu konfliktu rezultātā bērni mēdz justies vientuļi, pazeminās viņu pašvērtējums un palielinās atkarību izraisošo vielu lietošana. Sniegto konsultāciju skaits norāda, ka *Covid – 19* pandēmija atstājusi būtiski iespaidu uz bērnu psihosociālo, garīgo un fizisko veselību.

Tāpat šo zvanu saturs saistīts ar bērna attiecību problēmām, emocionālu un fizisku vardarbību izglītības iestādē no vienaudžu puses, kad bērni jūtās pazemoti un bezspēcīgi. Bērni bieži stāsta, ka viņi nejūtas droši izglītības iestādē, jo vecākiem un/vai pedagogiem nav prasmju un spēju atpazīt vardarbību un rīkoties bērna labākajās interesēs. Šādos gadījumos bērni izvēlas neuzticēties pieaugušajam un neapspriest savas grūtības, kā rezultātā bērna mentālā veselība tikai pasliktinās.

Salīdzinot 2021. un 2022. gada datus par Uzticības tālruņa sniegtajām konsultācijām, secināms, ka dažos attiecību problēmu loka jautājumos zvanu skaits ir samazinājies, bet citos ir vērojams pieaugums. Piemēram, 2021. gadā par **attiecību problēmām ar patēvu/ pamāti** sniegtas 75 konsultācijas, savukārt 2022. gadā – 135 konsultācijas. Tāpat 2021. gadā sniegts mazāks konsultāciju skaits par **attiecību problēmām ar vecvecākiem** (2021. gadā – 102 zvani, bet 2022. gadā – 118 zvani), kā arī par **partnerattiecību problēmām** (2021. gadā – 415 zvani, bet 2022. gadā – 559 zvani). 2022. gadā ir nedaudz samazinājies zvanu skaits, kas saistīts ar **vecāku savstarpējām attiecībām** (2022. gadā – 1220 zvani; 2021. gadā – 1260), tomēr, ņemot šo zvanu skaitu attiecībā pret visiem zvaniem, secināms, ka šī tēma joprojām ir aktuāla.

Tāpat 2022. gadā sniegts vairāk konsultāciju par **attiecību problēmām ar vienaudžiem** nekā 2021. gadā (attiecīgi 789 un 332 konsultācijas). Problēmās savstarpējās attiecībās bērnus visbiežāk satrauc jautājumi, kas saistīti ar grūtībām paust savas jūtas (101 zvans); grūtībām paust savas simpātijas (197 zvani), kā arī vēlmi veidot attiecības – 242 zvani.

2022. gadā daudz biežāk Uzticības tālrunī saņemti zvani, kas saistīti **ar attiecību problēmām ar pedagogiem** (2021. gadā – 979 zvani; 2022. gadā – 1605 zvani) – par šo tematu zvanījuši gan bērni, gan pieaugušie, kuri norādījuši uz bērna uzvedības problēmām izglītības iestāde, kas veicinājušas attiecību pasliktināšanos ar pedagogiem, kā arī pašu vecāku attiecību problēmām ar pedagogiem, piemēram, klases audzinātājiem. Vienlaikus tiek norādītas arī tādas aktuālas problēmas kā mācību grūtības, skolas neapmeklēšana, kā arī mobinga piedzīvošana vai kļūšana par vardarbības liecinieku.

1. attēls

2022. gadā nozīmīgu zvanu skaitu veido konsultācijas par bērnu savstarpējo attiecību problēmām izglītības iestādēs – gadā saņemti 419 zvani. Bieži zvani bija saistīti ar emocionālu vai fizisku vardarbību un savstarpējiem konfliktiem vienaudžu vidū. Vairumā gadījumu skolā vai aprūpes iestādē ir kāds, kurš izturas vardarbīgi – tādos gadījumos bērni un pusaudži zvana, lai rastu padomu un saņemtu atbalstu.

Uzticības tālrunim bieži vien zvana ne tikai bērni un pusaudži, bet arī viņu vecāki, kā arī izglītības un aprūpes iestāžu darbinieki, lai informētu par konfliktiem, kas radušies saskarsmē ar pedagogiem, un lūgtu atbalstu un palīdzību situācijas risināšanā.

4. attēls

2021. gadā joprojām viens no biežāk minētajiem iemesliem, kāpēc bērni un pusaudži zvana uz Uzticības tālruni, ir **vardarbība**. Salīdzinot ar 2021. gadu, gadījumu skaits, kad Uzticības tālrunī tiek saņemta informācija par emocionālu vardarbību **ģimenēs,** ir gandrīz tāds pats, un nedaudz samazinājies ir zvanu skaits par fizisko vardarbību ģimenē (4. attēls). 2022. gadā kopumā tika saņemti 1094 zvani par vardarbību ģimenē, savukārt 2021. gadā – 1115, tātad 2022. gadā zvanu skaits par vardarbību ģimenē ir nedaudz samazinājies. To zvanītāju skaits, kuri bijuši liecinieki vardarbībai ģimenē, 2022. gadā ir būtiski palielinājies – no 288 zvanītājiem 2021. gadā uz 531 zvanītājiem 2022. gadā. Apskatot sniegto konsultāciju statistiku, secināms, ka fiziskas vardarbības šķērsgriezumā visvairāk zvanu saņemts tieši par vecāku fizisku vardarbību, kas vērsta pret bērniem (101 konsultācija), daudz retāk - par vecvecāku (sešas konsultācijas), pamāšu/patēvu (sešas konsultācijas), brāļu/māsu (10 konsultācijas) un citu radinieku (divas konsultācijas) fizisku vardarbību ģimenē. Attiecībā uz emocionālo vardarbību ģimenē visvairāk zvanu saņemts tieši par vecāku emocionālo vardarbību (838 konsultācijas), daudz retāk – par vecvecāku (22 konsultācijas); pamāšu/patēvu (24 konsultācijas), brāļu/māsu – 34 konsultācijas un citu radinieku (13 konsultācijas) emocionālu vardarbību ģimenē. Par emocionālo vardarbību **izglītības iestādēs**, salīdzinājumā ar 2021. gadu, saņemto zvanu skaits ir palielinājies – no 191 zvana 2021. gadā līdz 347 zvaniem 2022. gadā, savukārt konsultāciju skaits par fizisko vardarbību ir pieaudzis no 55 konsultācijām 2021. gadā līdz 98 konsultācijām 2022. gadā. Emocionālā un fiziskā vardarbība **aprūpes iestādēs** ir nedaudz pieaugusi, tāpat arī 2022. gadā ir pieaudzis zvanu skaits par emocionālo, fizisko un seksuālo vardarbību bērnu un pusaudžu savstarpējās attiecībās, salīdzinot ar 2021. gadu (4. attēls).

Pēc zvanu apkopojuma secināms, ka kopumā Uzticības tālrunī saņemto zvanu skaits par fizisko vardarbību, salīdzinot ar 2021. gadu, ir palielinājies. Zvanu skaits par seksuālo vardarbību ir palielinājies – 2021. gadā saņemti 88 zvani, taču 2022. gadā - 128 zvani. 2022. gadā arī pieaudzis zvanu skaits par emocionālo vardarbību (2021. gadā – 1466 zvani, 2022. gadā – 1747 zvani).

Izvērstāk analizējot saņemto zvanu datus par seksuālo vardarbību, secināms, ka 2021. gadā tika saņemti desmit zvani par seksuālu vardarbību izglītības iestādēs, savukārt 2022. gadā saņemti 16 zvani. Par seksuālu vardarbību bērnu un pusaudžu savstarpējās attiecībās 2021. gadā tika saņemti 43 zvani, bet 2022. gadā – 74 zvani. Saistībā ar seksuālo vardarbību ģimenēs zvanu skaits ir palielinājies par sešiem zvaniem - 2021. gadā saņemti 32 zvani, taču 2022. gadā - 38 zvani.

Vienlaikus būtiski minēt, ka 2022. gadā ir palielinājies **vardarbības aculiecinieku skaits** izglītības iestādēs - no 140 aculieciniekiem 2021. gadā līdz 182 lieciniekiem 2022. gadā. Savukārt vardarbības aculiecinieku skaits **aprūpes iestādēs** ir palielinājies no pieciem 2021. gadā līdz 11 2022. gadā. 531 zvanā runāts par to, ka zvanītājs kļuvis par vardarbības aculiecinieku ģimenē.

* *Kaimiņiene satraucas par bieži dzirdētajiem strīdiem blakus dzīvoklī, kā arī ir aizdomas par fizisku vardarbību starp vecākiem un pret bērnu.*
* *Meita satraucas par sevi un savas ģimenes drošību – pēdējā laikā ir novērojusi, ka vecāki bieži strīdas, bļaujot viens uz otru, un satraucas par to, ka tiks veikta arī fiziskā vardarbība.*
* *Māte satraucas, ka tēvs alkohola reibumā fiziski aizskar savu dēlu.*
* *Vecmāmiņa sūdzas, ka vedeklas jaunais dzīvesbiedrs ir emocionāli un fiziski agresīvs pret mazbērniem – apsaukājas, izmantojot cieņu aizskarošus vārdus, kā arī bļauj un mēdz iegrūstīt.*
* *Dēls satraucas, ka tēvs ir bijis emocionāli vardarbīgs pret māti, draudot pamest ģimeni.*

Bērni un pusaudži, kuri zvana uz Uzticības tālruni, nereti lūdz psiholoģisko palīdzību arī jautājumos, kas saistīti ar **psihosociālo, garīgo un fizisko veselību**. (5. attēls). Lielākās atšķirības vērojamas zvanu skaitā, kas saistīti ar bērnu un pusaudžu **saskarsmes grūtībām**: 2021. gadā bija 2948 šādu zvanu, taču 2022. gadā – 4193. Vienlaikus palielinājies to konsultāciju skaits, kas saistītas ar **zemo pašvērtējumu**: no 743 konsultācijām 2021. gadā līdz 1689 konsultācijām 2022. gadā. Ar **pašnāvību un pašnāvības domām** saistīto konsultāciju skaits palielinājies no 200 konsultācijām 2021. gadā līdz 267 konsultācijām 2022. gadā. Tāpat palielinājies skaits zvaniem par **autoagresiju** – no 87 konsultācijām 2021. gadā līdz 104 konsultācijām 2022. gadā. Autoagresija jeb paškaitējoša uzvedība ir roku un citu ķermeņa daļu graizīšanu vai cita veida mēģinājumi nodarīt sev pāri, pārciestās emocijas pārvēršot par fiziskām sāpēm.

Palielinājies konsultāciju skaits, kas saistītas ar **ķermeņa fizisko izskatu** – no 54 konsultācijām 2021. gadā līdz 80 konsultācijām 2022. gadā. Savukārt konsultāciju, kas saistītas ar **fobijām**, skaits palielinājies no septiņām 2021. gadā līdz 23 konsultācijām 2022. gadā. Gandrīz nemainīgs ir bijis konsultāciju, kas saistītas ar **identitāti, dzīves mērķiem un jēgu**, zvanu skaits (2021. gadā – 130 zvanu, bet 2022. gadā – 132 zvani).

2022. gadā Uzticības tālrunis ir saņēmis 43 zvanus, kas saistīti ar **ēšanas traucējumiem**, savukārt 2021. gadā par šo tēmu tika saņemti 44 zvani. Tāpat 2022. gadā tika saņemti 17 zvani, kas saistīti ar **cilvēka attīstības procesa tēmu,** savukārt 2021. gadā par šo tēmu tika saņemti 23 zvani.

5. attēls

2022. gadā, līdzīgi iepriekšējiem gadiem, seksuālo attiecību tematika bijusi aktuāla daudziem zvanītājiem. **Seksuālo un reproduktīvo** jautājumu sadaļā, salīdzinot 2021. un 2022. gadus, sniegto konsultāciju skaits ir palielinājies. 2022. gadā saņemti pieci zvani saistībā ar kontracepciju, 211 zvani, kas saistīti ar seksuālajām fantāzijām, par dzimumattiecībām saņemti 119 zvani, seksuālo higiēnu – 72 zvani, par grūtniecības iestāšanos - 21 zvani, par informāciju par grūtniecības procesu - 17 zvani, par pašapmierināšanos – 55 zvani, un par seksuālo orientāciju - 32 zvani, par saslimšanām ar seksuāli transmisīvajām slimībām – trīs zvani (2021. gadā par šo tematu netika saņemts neviens zvans). Lai gan dažkārt bērniem ir neērti runāt par šiem tematiem, saņemt kvalitatīvu un pamatotu informāciju ir ļoti būtiski, jo ne visi pieejamie informācijas avoti, kurus atrod bērni un pusaudži, ir ticami un noderīgi.

* *Meitene ir uztraukusies, jo ir aizdomas par grūtniecības iestāšanos – meitene nav gatava par to runāt ar vecākiem, kā arī baidās doties pie ārsta.*
* *Puisis naktīs redz sapņus, kas saistīti ar seksuālām fantāzijām – vēlas saprast, vai tas ir normāli.*
* *Meitene pirmo reizi pieredzēja seksuāla rakstura attiecības, taču ir vīlusies, ka šī pieredze neatbilda tam, kā to bija iedomājusies.*
* *Meitenei izjūt kaunu, jo viņai patīk sava dzimuma vienaudži, taču pārējiem klasē patīk pretējā dzimuma cilvēki.*
* *Puisis vēlas uzzināt, kā nodarboties ar seksu, lai meitenei neiestātos grūtniecība, kā arī interesējas par izsargāšanās veidiem.*

Tāpat kā 2021. gadā, aktuāls temats 2022. gadā Uzticības tālrunī saņemtajos zvanos bija **atkarību problēmas**. Kopumā par šo tēmu zvanu skaits ir palielinājies: 2021. gadā tika sniegtas 203 konsultācijas, savukārt 2022. gadā – 361 konsultācija. 2022. gadā ir palielinājies konsultāciju skaits, kas saistītas ar nikotīna tēmu – 2021. gadā tika sniegtas 45 konsultācijas, bet 2022. gadā – 92 konsultācijas. 2022. gadā ir palielinājies arī to konsultāciju skaits, kas ir bijušas saistītas ar alkohola tēmu – 2021. gadā saņemti 265 zvani, taču 2022. gadā – 359 zvani. Vienlaikus ir palielinājies konsultāciju skaits jautājumos par datora un interneta atkarību (2021. gadā saņemti 27 zvani, 2022. gadā – 49 zvani), par medikamentu atkarību (2021. gadā trīs zvani, 2022. gadā – 12 zvani); azartspēļu atkarību (2021. gadā seši zvani, 2022. gadā – astoņi zvani). Salīdzinot ar 2021. gadu, 2022. gadā nav bijusi neviena konsultācija par toksisko vielu tēmu, arī konsultāciju skaits 2022. gadā par narkotiku tēmu bija 77 zvani, taču 2021. gadā – 78 zvani, kas nozīmē, ka nav manāma tendence pieaugt šīs tēmas aktualitātei.

Par šīs kategorijas tematiem palīdzību biežāk meklē atkarību izraisošo vielu lietotāju draugi, paziņas vai vecāki.

* *Māte meitas istabā atradusi elektronisko cigareti - satraucas par meitas veselību un to, kā palīdzēt, lai neveidotos atkarība.*
* *Vecāki vairākas reizes ir pieķēruši dēlu, lietojot alkoholu – dēls mēdz nākt mājās iereibies un pa gabalu ir jūtama alkohola smaka. Vecāki satraukušies par dēlu un vēlas viņam palīdzēt.*
* *Vecmāmiņa uztraucas par to, ka mazdēls lietojot marihuānu, jo istabā vairākas reizes ir novērota marihuānas smaka.*
* *Mamma jūtas dusmīga un izmisusi par to, ka dēls vairākas stundas dienā spēlē videospēles un nevēlas mācīties – māte uzskata, ka dēlam ir datora atkarība un satraucas par dēla reakciju, kas kļūst agresīva, kad tiek aizliegts spēlēt datoru.*

Analizējot zvanītāju **emocionālās problēmas** (6. attēls) secināms, ka 2022. gadā tās visbiežāk bija saistītas ar bezspēcību (5935), bailēm (4667), trauksmi (3843), apjukumu (3485), rupjību (2005), dusmām (1985), aizvainojumu (1831). 2022. gadā aktuālāko emociju sadalījums bija nozīmīgi palielinājies salīdzinājumā ar 2021. gadu. Bieži sastopamās emociju izpausmes emocionālo problēmu sadaļā, kuras zvanu laikā identificēja Uzticības tālruņa konsultanti, bija saistītas arī ar izmisumu (1754 zvani), garlaikotību (1483), vainas sajūtu (1203) un vientulības izjūtu (812). Tāpat zvanītāji pieminējuši kaunu (371), depresiju (365), sēras (78), zaudējumu (126), skumjas (332), greizsirdību (51), nogurumu (359), vilšanos (168), agresiju (315) un citas emocijas. Sarunu laikā identificētās zvanītāju jūtas ļāvušas aptvert plašāku zvanītāju emocionālo stāvokļu atspoguļojumu, tostarp ietverot arī pozitīvu emociju atspoguļojumu, kas 2021. gadā ir 3707 zvani (6. attēls).

Minētā informācija norāda, ka pēc palīdzības Uzticības tālrunī aizvien biežāk vērsušies zvanītāji, kuri, nonākot krīzes situācijā, izjutuši rīcības kontroles iespējas, sazinoties ar 116111 - par to liecina iepriekšminētās krīzes situācijas pazīmes, piemēram, apjukuma vai bezspēcības sajūta, kad zvanītāji, neskatoties uz pazeminātām adaptācijas spējām, saredz konkrētās situācijas racionālu risinājumu.

6. attēls

7. attēls

2022. gadā Uzticības tālruņa konsultanti sniedza konsultācijas arī jautājumos, kas saistīti ar drošību internetā (7. attēls). Salīdzinājumā ar 2021. gadu kopējais sniegto psiholoģisko konsultāciju skaits par interneta drošības jautājumiem 2022. gadā ir palielinājies - no 827 konsultācijām 2021. gadā līdz 954 konsultācijām 2022. gadā. Padziļināti analizējot vairākas zvanu kategorijas par interneta drošību (7. attēls), secināms, ka zvanu skaits, kas saistīts ar **kibermobingu**, ir palielinājies – 2021. gadā par **emocionālu pazemošanu internetā** saņemti 148 zvani, savukārt 2022. gadā – jau 175. Zvanu skaits palielinājies, ziņojot par **pazemošanu, izmantojot mobilo tālruni:** 2021. gadā saņemti 129 zvani, bet 2022. gadā – 164 zvani. Salīdzinot ar 2021. gadā saņemto zvanu skaitu, 2022. gadā zvanu skaits palielinājies kategorijās **“vardarbīga rakstura materiāli”** (38), **“finanšu krāpniecība”** (18), **“seksuāla rakstura piedāvājumi”** (35), **“seksuāla rakstura ziņu apmaiņa**” (35), **“informatīvs atbalsts”** (168), **“saskarsme ar pieaugušo pornogrāfiju”** (7), **“saskarsme ar bērnu seksuālu izmantošanu”** (28). 2022. gadā saņemts lielāks zvanu skaits par **ziņojuma iesniegšanu *drossinternets.lv*** (2021. gadā – 33, 2022. gadā – 61), kā arī par **nevēlamu komunikāciju** (2021. gadā – 73, 2022. gadā – 129). Savukārt nedaudz samazinājies zvanu skaits kategorijās **“saskarsme ar pornogrāfiju, kas pieejama bez brīdinājuma”** (2021. gadā – 3, 2022. gadā – 1), “**personas datu drošība”** (2021. gadā – 93, 2022. gadā – 91). Salīdzinot ar 2021. gadu, nemainīgs zvanu skaits palicis kategorijā **“tehniskie uzstādījumi”.** Tāpat kā 2021. gadā, arī 2022. gadā nav saņemts neviens zvans par “**cilvēktirdzniecību”**.

* Snapchat *aplikācijā meitene ir netīšām aizsūtījusi foto svešiniekam, kurā ir redzama apakšveļā.*
* Instagram *aplikācijā meitenei zem bildes tika rakstīti cieņu aizskaroši komentāri.*
* Facebook *puisim ir lūgts atsūtīt viņa bankas kontu apmaiņā pret noteiktas naudas summas ieskaitīšanu viņa kontā.*
* *Meitenei aplikācijā* Instagram *raksta svešinieks, kurš vēlas noskaidrot meitenes dzīvesvietas adresi, skolu, kurā viņa mācās, kā arī vēl cita rakstura personiska informāciju.*

Inspekcija un Uzticības tālrunis 2022. gadā īstenoja vairākas aktivitātes, lai sekmētu pirmsskolas izglītības iestāžu speciālistu izpratni par iestādes un vecāku mijiedarbības nozīmi bērna labizjūtas veicināšanā. Tika izstrādāti radošās darbnīcas materiāli “Saskarsmes, resursu un kultūru mijiedarbības loma pedagoga un ģimenes sadarbības procesā”. Novadītas trīs radošās darbnīcas Jelgavas pirmsskolas izglītības iestāžu speciālistiem. No 2022. gada 1. jūlija uzsākts Eiropas Komisijas līdzfinansētais projekts *SIC Latvia – Latvian Safer Internet Centre V*. Projekta galvenais mērķis ir izglītot sabiedrību par drošību internetā un radīt iespēju elektroniski un zvanot uz Bērnu un pusaudžu Uzticības tālruni 116111 ziņot par pārkāpumiem internetā.

**Sadarbība ar valsts bērnu tiesību aizsardzības inspektoriem un institūcijām, kas nodrošina bērnu tiesību aizsardzību**

Kopumā Uzticības tālruņa konsultanti pieņēmuši informāciju par iespējamiem bērnu tiesību pārkāpumiem 177 gadījumos.

2022. gadā inspekcijas inspektoriem izskatīšanai nodoti **106** gadījumi par iespējamiem bērnu tiesību pārkāpumiem izglītības iestādēs un ilgstošas sociālās aprūpes un sociālās rehabilitācijas institūcijās. Šajos gadījumos sūdzības lielākoties bija par vienaudžu vai pedagogu fizisku vai emocionālu vardarbību izglītības vai aprūpes iestādēs, kā arī par iestādes nespēju nodrošināt bērniem drošu vidi. Vairumā gadījumu informācijas sniedzēji bijuši bērnu vecāki.

* *Skolotāja ir emocionāli vardarbīga pret bērniem, saucot viņus cieņu aizskarošos vārdos.*
* *Skolā meitene vairākkārtīgi ir piedzīvojusi emocionālu un fizisku vardarbību, taču skolas personāls nespēj nodrošināt situācijas risinājumu.*
* *Internātskolā bērni tiek ieslēgti klasē, lai nevarētu doties mājup, kā arī skolotāja savāc un izsniedz skolnieku elektroniskās cigaretes.*

Savukārt institūcijām (bāriņtiesai, sociālajam dienestam, policijai u.c.) par iespējamiem bērnu tiesību pārkāpumiem ģimenēs, audžuģimenēs vai pie aizbildņiem informācija tika nosūtīta **71** gadījumā. Lielākoties palīdzība bija nepieciešama gadījumos, kas saistīti ar fizisku, emocionālu un seksuālu vardarbību, kā arī ar nepietiekamu bērnu aprūpi un pamešanu novārtā ģimenē.

* *Bērns ilgstoši tiek pamests novārtā – vecāki nenodrošina pienācīgu uzturu, atbilstošas drēbes, kā arī citas pamatvajadzības.*
* *Bērnam ir psiholoģiskas grūtības, taču māte nevēlas nodrošināt bērnam psihologa pakalpojumus, kā rezultātā bērns jūtas bezspēcīgs un izmisis.*
* *Mātes dzīvesbiedrs fiziski vardarbīgi izturas pret bērnu – mēdz iekaustīt un grūstīt, jo nespējot izturēt, ka bērns neklausa māti.*

**Psiholoģiska atbalsta nodrošināšana bērniem un pusaudžiem**

2021. gadā Uzticības tālrunis ir atbildējis uz **8514** zvaniem, sniedzot psiholoģisku palīdzību **5720** gadījumos.

Kā liecina ilggadēja pieredze, bērni bieži izvēlas vērsties pēc palīdzības rakstveidā, īpaši gadījumos, ja vieglāk izteikt savu domu un jūtas rakstiski, kā arī nav iespēju citā veidā saņemt palīdzību. Ņemot vērā secināto, jau no 2011. gada bērniem un pusaudžiem ir pieejama arī e-konsultēšana (konsultāciju sniegšana ar e-pasta [uzticibaspasts116111@bti.gov.lv](mailto:uzticibaspasts116111@bti.gov.lv) palīdzību). Ar e-pasta starpniecību psiholoģiskais atbalsts un palīdzība tiek nodrošināta arī tiem bērniem, kuriem nav iespējas saņemt psiholoģisku palīdzību, zvanot uz Uzticības tālruni, piemēram, bērniem un pusaudžiem ar dzirdes vai runas traucējiem. Papildus informācija par e-konsultācijām pieejama arī Uzticības tālruņa mājaslapā: <https://uzticibastalrunis.lv/e-konsultacija/>.

Bieži e-konsultācija ir pirmais solis, lai bērns varētu saņemt tik nepieciešamo palīdzību. 2022. gadā tika atbildēts uz 165 e-konsultācijām, sniedzot gan psiholoģisku, gan informatīvu atbalstu, savukārt 2021. gadā – uz 169.

Paredzot bērniem vēl vienu alternatīvu, kā saņemt psiholoģisku palīdzību, 2019. gada nogalē Eiropas Komisijas projekta “SIC Latvia “Net-Safe” III” ietvaros tika izveidots un uzsākts tiešsaistes konsultēšanas pakalpojums (turpmāk - čats) bērniem un pusaudžiem. Čata pakalpojums paredz psiholoģiskas palīdzības nodrošināšanu virtuālajā vidē. Čata darba laiks ir darba dienās no plkst. 12:00-20:00. Čata iespējas un papildus informāciju var meklēt: <https://uzticibastalrunis.lv/>. Arī uz čata konsultācijām atbildi sniedz psihologi, kas nodrošina psiholoģisku atbalstu un palīdzību krīzes situācijās. 2022. gadā tika sniegtas 571 čata konsultācijas, 2021. gadā tika sniegtas 299 čata konsultācijas. Kopējā konsultāciju skaitā čata konsultācijas ievērojami pieaugušas, salīdzinoši ar iepriekšējo gadu, kas parāda, ka bērni izvēlas citus veidus, kā saņemt psiholoģisku palīdzību. Vienlaikus norādāms, ka gan čata konsultācijas, gan e-konsultācijas ir laikietilpīgākas intervences nodrošināšanai, nekā telefoniskas konsultācijas.

Krīzes intervences komanda (turpmāk tekstā - KIK), sniedz psiholoģisku palīdzību un atbalstu smagās krīzes situācijās visā Latvijas teritorijā, piemēram, bērna bojāejas, pēkšņas nāves, pašnāvības gadījumā vai pēc tās mēģinājuma u.c. gadījumos.

2022. gadā Uzticības tālrunis ir saņēmis zvanus saistībā ar krīzes situācijām, kurās ir bijusi nepieciešama operatīva palīdzība īpaši smagu negadījumu vai traģēdiju reizēs. KIK speciālisti 2022. gadā sniedza **palīdzību 14 gadījumos**, no kuriem 10 bija izbraukumi uz krīzes notikuma vietu, bet četros gadījumos palīdzība tika sniegta attālināti, nodrošinot iespēju pārrunāt traumatiskā notikuma reakcijas, palīdzēt sev un citiem, kā arī izprast traumatiskā notikuma iedarbību uz sevi, apkārtējiem, un atrast veidus, kā ar to tikt galā. Papildus sniegta arī metodiskā palīdzība vairāku krīzes gadījumu vadīšanā gan sociālajiem darbiniekiem, gan izglītības iestāžu speciālistiem, kā arī sniegtas rekomendācijas speciālistiem, kuri turpina darbu ar cietušajiem bērniem.

Lai nodrošinātu profesionālu psiholoģiskās palīdzības sniegšanu, KIK speciālisti 2022. gadā regulāri piedalījās supervīzijās, kas tika organizētas ar KIK gadījumu saistītu jautājumu risināšanai. Kopumā 2022. gadā KIK atbalstam tika organizētas deviņas supervīzijas. Vēl papildus sešas supervīzijas organizētas Uzticības tālruņa konsultantiem Eiropas Komisijas projekta “SIC Latvia – Latvian Safer Internet Centre V” ietvaros gadījumos, kas saistīti ar interneta drošības jautājumiem.

Ņemot vērā, ka Uzticības tālruņa konsultanti regulāri sniedz atbalstu dažādās krīzes situācijās, tika organizētas vairākas apmācības, lai sekmētu zināšanu un prasmju pilnveidi darbā pie Uzticības tālruņa.

Lai papildinātu speciālistu zināšanas par darbu ar kara izraisīto traumatisko pieredzi, tika rīkots seminārs “Ukraiņu pieredze darbā ar bēgļiem” un “Krīzes intervence darbā ar traumatisku pieredzi”. Klīniskās psiholoģijas doktore, psiholoģe no Zviedrijas Sabīne Gusika (*Sabine Gusic*), kurai ir vairāk nekā 15 gadu pieredze darbā ar bēgļu bērniem, saistībā ar Krievijas izraisīto karu Ukrainā vadīja semināru “Bērni karā”. Seminārā tika apskatītas tēmas par bērnu pieredzi un reakciju uz karu un bēgļu gaitām; šo krīžu ietekmi uz garīgo veselību; kā intervēt traumatizētus un neaizsargātus bērnus; pastarpināta traumatiska pieredze un pašpalīdzības iespējas gadījumos, kad profesionālis strādājis ar karā cietušiem bērniem.

Lai sekmētu speciālistu iekšējo resursu atpazīšanu un stiprināšanu tika organizēts seminārs “Kā pārvēst līdzjūtības nogurumu izaugsmē”, kurā tika aplūkotas tēmas: izvairīšanās iespējas no otrreizējas traumatizācijas; stresa noturības stiprināšana, līdzjūtības noguruma pazīmes un sekas; labbūtības veicināšana, strādājot palīdzošā profesijā.

Uzticības tālruņa speciālisti apmeklējuši arī semināru par aizgādības tiesību jautājumiem un semināru “Bāriņtiesas loma vardarbības pret bērnu pazīmju atpazīšanā un seku konstatēšanā”.

**Izglītojošais darbs ar speciālistiem un bērniem**

2022. gadā veiktais izglītojošais darbs:

2022. gada 1. pusgadā veiktas vairākas aktivitātes, lai bērnus un sabiedrību kopumā informētu par palīdzības saņemšanas iespējām, sazinoties ar Uzticības tālruņa 116111 speciālistiem, kā arī atgādinātu par piesardzību un drošību interneta vidē. Projekta ietvaros izstrādāti informatīvie materiāli par bērnu drošību internetā gan pašiem bērniem un pusaudžiem, gan vecākiem, gan arī speciālistiem. Tāpat sociālajos tīklos publicētas divas diskusijas par interneta drošības aspektiem, kurās piedalījās gan nozares speciālisti, gan sabiedrībā pazīstamas personas, gan bērni un pusaudži – vienas diskusijas tēma veltīta kiberpsiholoģijai un tehnoloģiju ietekmei uz jauniešiem, bet otras - privātumam un drošībai interneta vidē. 6. maijā tika organizēta tiešsaistes konference “Draudzības(s) tīklā”, kurā nozares eksperti runāja par dažādiem apdraudējumiem internetā - krāpšanu, izspiešanu, pavedināšanu utt. Saprotot, ka arī ļaundari iet līdzi laikam un izdomā arvien jaunas metodes, kā iegūt bērnu uzticību, konferencē tika sniegta aktuālākā informācija par to, kā izvairīties no kļūšanas par upuri, būt zinošam, spriest spējīgam un pasargātam. No 30. aprīļa līdz 31. maijam kanālā TV3 tika demonstrēti iepriekš izveidotie videoklipi par interneta drošību “Īsti cilvēki dzīvo reālā pasaulē’’ (klipi kanālā demonstrēti 20 reizes, savukārt tiešsaistē pieejamajā pakalpojumā *3 play* klipi demonstrēti 70 000 reižu.

Sadarbībā ar Drošāka interneta centru un Valsts policiju sākta sociālā kampaņa “Bīstamā draudzība”, kuras mērķis ir aktualizēt sabiedrībā tematu par bērnu risku interneta vidē kļūt par grūminga jeb pavedināšanas upuri. Kampaņas ietvaros izstrādāts tiešsaistes tests, kur gan bērni, gan vecāki un speciālisti var pārbaudīt, vai komunikācija ar nepazīstamo personu interneta vidē potenciāli var apdraudēt bērnu.

2022. gada 1. pusgadā, turpinot iepriekšējo gadu praksi, tiek stiprināta starptautiskā sadarbība un labās prakses pārņemšana. Aktīvi veicināta sadarbība ar *Insafe* tīklā esošajiem Eiropas valstu Uzticības tālruņiem, piedaloties vairākās tiešsaistes tikšanās reizēs, kur diskutēts par bērniem drošu interneta vidi un Uzticības tālruņu pakalpojumu pilnveidošanu.

Tāpat veicināta sadarbība ar Starptautisko Uzticības tālruņu asociāciju, kā arī citām ārvalstu organizācijām, gan piedaloties tiešsaistes tikšanās reizēs, gan sniedzot informāciju un statistikas rādītājus par saņemtajiem zvaniem Uzticības tālrunī 116111, kas ir nozīmīgi kopējās statistikas un bērnu/pusaudžu problemātikas tendenču izzināšanai.

2022. gada maijā reklāma par Uzticības tālruņa 116111 kampaņu “Es audzinu viens”, kā arī iespējām saņemt psiholoģisko atbalstu tika translēta “Radio Skonto”, “Radio Tev” un “Skonto plus”. 2022. gada septembrī un novembrī reklāmas par psihoemocionālā atbalsta un palīdzības saņemšanas iespējām, zvanot uz Uzticības tālruni 116111,  tika translētas “Radio Skonto”, “Radio Tev” un “Skonto plus”.

2022. gada 2. pusgadā veiktas vairākas aktivitātes, lai bērnus un sabiedrību kopumā informētu par palīdzības saņemšanas iespējām, sazinoties ar Uzticības tālruņa 116111 speciālistiem, kā arī atgādinātu par piesardzību un drošību interneta vidē. Projekta ietvaros izstrādāti informatīvie materiāli par bērnu drošību internetā gan pašiem bērniem un pusaudžiem, gan vecākiem un speciālistiem. Organizēta pusaudžu diskusija par interneta drošības jautājumiem, kā arī, izmantojot diskusijas laikā iegūto informāciju, izveidoti 15 īsi, pārskatāmi video par aktuālākajām grūtībām, ar kurām interneta vidē saskaras bērni un pusaudži. Lai sekmētu informētību par interneta drošības tematiku bērnu un pusaudžu vidū, izsludināts konkurss par uzdevumu izstrādi, ar kuru palīdzību sākumskolas skolēniem varētu palīdzēt veicināt zināšanas par drošu un atbildīgu interneta lietošanu.

Lai veicinātu izpratni par bērnu labbūtību un sarežģījumiem, ar kuriem bērni saskaras, uzsākot vai atsākot skolas gaitas, kā arī veicinātu informācijas izplatīšanu par palīdzības saņemšanas iespējām, zvanot uz Uzticības tālruni 116111, izstrādāts informatīvs materiāls, kurā iekļauta informācija ar ieteikumiem vecākiem “Atpakaļ uz skolu”. Materiāls publiskots gan sociālajos tīklos, gan pieejams mājaslapā [www.uzticibastalrunis.lv](http://www.uzticibastalrunis.lv) .

Papildus 2022. gadā Uzticības tālrunis realizējis **septiņas informatīvās kampaņas** par sabiedrībā būtiskiem tematiem:

1. no 7. līdz 13. februārim notika informatīvā akcija **“Es izvēlos runāt”,** kuras galvenais mērķis ir veicināt sabiedrības izpratni par bērnu drošību tiešsaistes vidē, īpaši uzsverot emocionālās vardarbības jeb kibermobinga riskus internetā. Kampaņas mērķis bija vērst uzmanību, ka daļā sabiedrības valda uzskats - tiem, kuri informāciju par sevi publicē tiešsaistē, jābūt gataviem un spējīgiem tikt galā ar viņiem veltītiem negatīviem komentāriem, apsmiešanu, pazemošanu vai draudiem, tomēr būtiski runāt nevis par spēju pieņemt, bet gan spēju pasargāt no tiem, kuri interneta vidi izmanto ļaunprātīgiem nolūkiem. Grūtības interneta vidē nereti veicina kauna un vainas sajūtu, tāpēc kampaņas laikā atgādināts par iespējām anonīmi saņemt psihoemocionālu atbalstu sazinoties ar Uzticības tālruņa 116111 konsultantiem;
2. no 9. līdz 15. maijam īstenota akcija “**Es audzinu viens**”. Kampaņas galvenais mērķis ir sniegt tiem bērnu vecākiem vai likumiskajiem pārstāvjiem, kuri bērnu/s audzina vieni paši, atbalstu un psihoemocionālu palīdzību. Bieži tieši vecākiem, kuri audzina vieni, jātiek galā ar paaugstinātu spriedzes un stresa līmeni, jo, papildus ikdienas rūpēm, ar kurām jātiek galā vienam pašam bez līdzcilvēku atbalsta, arī jārod laiks, lai veidotu uzticības pilnas un mīlošas attiecības ar bērnu. Vienlaikus joprojām sabiedrībā valda uzskats, ka vecākam viss jāspēj vienam, tādēļ bieži atbalsts un palīdzība tiek meklēti vien tad, kad situācija jau samilzusi. Tieši tādēļ Uzticības tālrunis 116111 jau ceturto gadu pēc kārtas rīko īpašu kampaņu, lai uzklausītu un atbalstītu tos, kuri savas atvases audzina vieni;
3. no 29. augusta līdz 4. septembrim rīkota ikgadējā pirmsskolas kampaņa **“Atpakaļ uz skolu”**. Tās laikā bērni, vecāki, pedagogi, bērnu likumiskie pārstāvji, kā arī citi interesenti tika aicināti zvanīt uz Uzticības tālruni 116111, lai saņemtu profesionālas psiholoģiskās konsultācijas un atbalstu sev aktuālos jautājumos saistībā ar bērniem – bieži gan pašus bērnus, gan vecākus satrauc jautājumi, kas saistīti ar iepriekš piedzīvotu ņirgāšanos, iespējām, kā mazināt emocionālās sekas un kā sekmēt bērna iekļaušanos klases kolektīvā;
4. no 5. līdz 11. septembrim, vēloties uzsvērt tēva nozīmīgo lomu ģimenes un bērna kontekstā, rīkota kampaņa tēvu atbalstam “**Uzticības tālrunis tēviem**”;
5. no 21. līdz 27. novembrim rīkota kampaņa seksuālās vardarbības pret bērniem mazināšanai **“Pārtrauc klusēšanu”**, kuras galvenais mērķis ir sniegt atbalstu bērniem, kuri piedzīvojuši seksuālu vardarbību, informēt sabiedrību par seksuālās vardarbības riskiem un iespējamām sekām, informēt par palīdzības saņemšanas iespējām, kā arī par nepieciešamību ziņot, ja ir saņemta informācija par seksuālu vardarbību, kas vērsta pret bērnu;
6. no 6. līdz 12. decembrim tika rīkota kampaņa **“Palīdzība zvana attālumā”** pašnāvības riska mazināšanai, sniedzot bērniem un pusaudžiem psiholoģisku atbalstu un palīdzot risināt dažādas psihoemocionālas grūtības, tostarp konfliktus ar vienaudžiem;
7. no 20. līdz 27. decembrim īstenota Ziemassvētku akcija “**Uzticies… Tevi sadzirdēs un sapratīs**”, kas veidota, lai īpašu atbalstu sniegtu tiem bērniem un pusaudžiem, kuri jūtas vientuļi, atstumti un nesadzirdēti ģimenē vai vienaudžu vidū.

**Bāriņtiesu metodiskās vadības un uzraudzības departaments**

**Bāriņtiesu darbības uzraudzība**

Bāriņtiesu darba kvalitātes uzraudzība, proti, tās atbilstības normatīvo aktu prasībām izvērtēšana un metodisko ieteikumu sniegšana bāriņtiesu darba uzlabošanai arvien ir bijusi viena no inspekcijas darbības pamatfunkcijām[[1]](#footnote-1).

Saskaņā ar nolikuma 2.2. apakšpunktā noteikto, inspekcija īsteno bāriņtiesu darba uzraudzību un metodisko palīdzību. Bāriņtiesu likuma 5. panta pirmajā daļā noteikts, ka inspekcija uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību. Minēto funkciju īsteno inspekcijas Bāriņtiesu metodiskās vadības un uzraudzības departaments (turpmāk – departaments).

Bāriņtiesa ir pašvaldības izveidota aizbildnības un aizgādnības iestāde. 2022. gadā Latvijā bija 43 bāriņtiesas.

Lai veicinātu bāriņtiesu darbības kvalitāti un bāriņtiesas darbinieku izpratni un atbildību par to kompetencē esošo jautājumu veikšanu, inspekcija 2022. gadā veica plānotās uzraudzības pārbaudes (turpmāk – pārbaude) bāriņtiesās, pārejot no kontrolējošā uz uzraudzības modeli. Tādēļ sadarbībā ar bāriņtiesām tiek veikta bāriņtiesu pārbaude, veicinot bāriņtiesas iesaisti savas darbības izvērtēšanā[[2]](#footnote-2).

Galvenais bāriņtiesas darba kvalitātes uzraudzības mērķis ir panākt, lai bāriņtiesas prioritāri nodrošinātu bērnu un aizgādībā esošu personu tiesību un tiesisko interešu aizsardzību, savā darbībā ievērojot labas pārvaldības principu, proti, darbotos normatīvajos aktos noteiktajās pilnvarās, būtu tiesiska un uzticama, nodrošinātu pretimnākošu un cieņpilnu attieksmi pret privātpersonu, bāriņtiesas darbības veiktu pietiekami un savlaicīgi, nodrošinot normatīvajos aktos noteikto prasību izpildi bērnu tiesību aizsardzības jomā.

Departamenta 2022. gadā noteiktās pārbaužu prioritātes bija:

* bāriņtiesas darbības izvērtēšana adoptējamā bērna pirmsadopcijas un pēcadopcijas aprūpē un uzraudzībā;
* bāriņtiesas darbības izvērtēšana bērna, kurš atrodas ārpusģimenes aprūpē, saskarsmes tiesību nodrošināšanā un veicināšanā ar bērnam tuviem radiniekiem (vecākiem, brāļiem, māsām u.c.);
* bāriņtiesas darbības izvērtēšana lietās par aizgādnībā esošo personu pārskatīšanu Civilprocesa likuma noteiktajā termiņā;
* bāriņtiesas darbību izvērtēšana audžuģimeņu statusa piešķiršanas lietās, kas sagatavoti pēc 2018. gada 1. jūlija, un ikgadējo izvērtējumu īstenošana saskaņā ar Ministru kabineta noteikumu Nr. 354 “[Audžuģimenes noteikumi” (turpmāk – Audžuģimenes noteikumi) 3. punktu](https://likumi.lv/ta/id/300005-audzugimenes-noteikumi#p3);
* bāriņtiesas darbības izvērtēšana lietās par aizgādības tiesību pārtraukšanu, aizgādības tiesību atjaunošanu, prasības sniegšanu tiesā lietās, kas ierosinātas pēdējo divu gadu laikā kopš pārbaudes uzsākšanas.

Ņemot vērā izvirzītās prioritātes, pārbaude kopumā tika veikta **astoņās bāriņtiesās**, izlases kārtībā pārbaudot **254 bāriņtiesu lietvedībā esošas lietas** septiņās lietu kategorijās.

Pārbaužu laikā novērots, ka lielākā daļa pārbaudīto bāriņtiesu šādu pašpārbaudes formu uzskatījušas par noderīgu un bijušas ieinteresētas veikt pašpārbaudi, aizpildot iekšējās kontroles veidlapas (turpmāk – veidlapa) izvēlētajās lietās. Gandrīz visas bāriņtiesas atzinušas, ka pašpārbaudes veikšana ir prasījusi papildu resursus bāriņtiesas darbiniekiem, taču tā atzīta par noderīgu instrumentu, izmantojot to ikdienā, lai konstatētu arī citās lietās to atbilstību normatīvo aktu prasībām un novērstu iespējamos trūkumus lietu pašpārbaudes gaitā.

2022. gada pārbaudes deva ieskatu arī *Covid – 19* infekcijas pandēmijas apstākļu ietekmē uz bāriņtiesas darbu. Proti, strādājot epidemioloģiskās drošības pasākumu ietvarā noteikto ierobežojumu apstākļos, tie negatīvi ietekmējuši bāriņtiesas darba kvalitāti, noslodzi, kapacitāti, un būtiski apgrūtinājuši bāriņtiesas darbību kopumā.

Būtiski, ka gandrīz visās bāriņtiesās pārbaužu gaitā konstatēts nepietiekams un nesamērīgs darbinieku skaits attiecībā pret veicamā darba apjomu, tostarp viena no bāriņtiesām nav spējusi nodrošināt lemtspējīgu sastāvu nepietiekamā darbinieku skaita dēļ. Kā iemesls problēmām ar jaunu darbinieku piesaisti tiek minēts zemais atalgojums pretstatā izglītības un pieredzes prasībām, kā arī darba intensitāte un sarežģītība.

Apkopojums par pārbaužu rezultātā konstatētajām biežākajām nepilnībām pieejams Rokasgrāmatā bāriņtiesām, 5. sējumā – <https://www.bti.gov.lv/lv/rokasgramata-barintiesam>.

Pēc katras noslēgtas plānotās uzraudzības pārbaudes departaments pašvaldībai, kuras bāriņtiesā veikta pārbaude, sagatavojis un nosūtījis izvērstu analītisku vēstuli par inspekcijas konstatēto bāriņtiesas darbībā un citiem bērnu tiesību aizsardzības aspektiem pašvaldībā.

**Iesniegumu izskatīšana**

Pamatojoties uz privātpersonu, valsts vai pašvaldību institūciju iesnieg­tajām sūdzībām vai pēc savas iniciatīvas, inspekcija pārbauda jebkuras valsts vai pašvaldības institūcijas, nevalstiskās organizācijas vai citas fiziskās vai juridiskās personas darbību inspekcijas kompetences jomā. 2022. gadā departaments ir saņēmis un izskatot sniedzis atbildes uz **362 iesniegumiem** un dienesta ziņojumiem.

Departaments uz privātpersonu iesnieguma pamata pārbaudīja **93** bāriņtiesu lietas. Metodiskais darbs arī norit, pamatojoties uz inspekcijā saņemtajiem iesniegumiem par bāriņtiesu darbu, kā rezultātā tiek izvērtētas bāriņtiesas lietas un konkrētās lietās tiek sniegti ieteikumi bāriņtiesas turpmākajai darbībai. 2022. gadā bāriņtiesām nosūtītas **93 vēstules** ar bāriņtiesas darbības vērtējumu un metodiskiem ieteikumiem konkrētās lietās.

Saskaņā ar grozījumiem Bāriņtiesu likumā, kas stājās spēkā 2021. gada 1. jūlijā, inspekcijai tika uzdota jauna funkcija. Tās īstenošanai ir izveidota komisija, kas veic izvērtējumu, vai par tīša noziedzīga nodarījuma izdarīšanu sodītas personas nodarbināšana pēc sodāmības dzēšanas vai sodāmības noņemšanas nekaitēs bērnu un aizgādnībā esošo personu tiesību un interešu aizsardzībai, un pieņem lēmumu par atļaujas izsniegšanu vai atteikumu izsniegt atļauju personai strādāt par bāriņtiesas priekšsēdētāju, bāriņtiesas priekšsēdētāja vietnieku, bāriņtiesas locekli, bāriņtiesas priekšsēdētāja palīgu vai bāriņtiesas locekļa palīgu.

2022. gadā inspekcijā izvērtēšanai tika saņemti **divi** personu iesniegumi.

**Funkcionālā pārraudzība**

No 2022. gada 1. janvāra departamentam ar normatīvo regulējumu noteikta jauna funkcija - bāriņtiesu funkcionālā pārraudzība lietās par aizgādības tiesību pārtraukšanu, atņemšanu un par pārtraukto aizgādības tiesību atjaunošanu. Ņemot vērā minēto, tika uzsākta minētās funkcijas ieviešana, izstrādāta funkcionālās  
pārraudzības procesa apraksta pārbaude empīriskā vidē.

Departaments ir izstrādājis pamatkritērijus, kas norāda uz nepieciešamību inspekcijai funkcionālās pārraudzības ietvaros uzdot bāriņtiesai konkrētus uzdevumus, ja:

1. saskatāmi Bāriņtiesu likumā nodefinētie bāriņtiesas darbības pārkāpumi:

* konstatēts bērna labākajām interesēm neatbilstošs lēmums, kas nav pamatots vai ir pretrunā ar lietā esošiem lietas materiāliem vai faktiskajiem apstākļiem;
* konstatēta ilgstoša bāriņtiesas bezdarbība (nereaģēšana uz saņemto informāciju par bērnu tiesību pārkāpumiem; administratīvās lietas neierosināšana, lai arī bāriņtiesas rīcībā ir informācija, kas dod pamatu lietas ierosināšanai; formāli veiktas darbības; nepietiekami veiktas darbības, nepilnīgi iegūta informācija);

1. konstatētie trūkumi ir novēršami, to novēršana pēc būtības var mainīt bērna pašreizējo situāciju, nodrošināt viņa tiesību prioritāru aizsardzību.

**Metodiskā vadība un atbalsts**

**Inspekcijas rīkotie bāriņtiesu darbinieku zināšanu pilnveides semināri un apmācības**

Inspekcija savā ikdienas darbā uzrauga un metodiski vada bāriņtiesas. 2022. gadā departaments bāriņtiesu darbiniekiem organizēja četrus zināšanu pilnveides seminārus tiešsaistes režīmā. Martā notika pirmais seminārs, kurā departaments sniedza bāriņtiesām ieskatu aktualitātēs, runājot par Ukrainas civiliedzīvotāju atbalsta likuma izstrādi un bāriņtiesas kompetenci bērnu bez vecāku pavadības uzņemšanā, aizgādnības lietu izvērtējumu un ieteikumiem bāriņtiesu darbībai, kā arī apmācību par apliecību sociālo garantiju nodrošināšanai pieprasījuma sagatavošanai.

Nākamā semināra tēmas izvēli būtiski ietekmēja arī pasaules notikumi un Ukrainas bēgļu ierašanās Latvijā, tādēļ, lai Latvija pēc iespējas pilnvērtīgāk nodrošinātu Ukrainas bērnu – bēgļu - tiesību aizsardzību, inspekcija 2022. gada aprīlī noorganizēja semināru "**Bērni karā**", kuru vadīja psiholoģe, klīniskās psiholoģijas doktore Sabīne Gusika (Sabine Gusic) no Zviedrijas.

Oktobrī bāriņtiesu darbiniekiem tika nodrošināta iespēja stiprināt profesionālās kompetences seminārā **“Bāriņtiesas loma vardarbības pret bērnu pazīmju atpazīšanā un seku konstatēšanā”**, ko vadīja lektore Dace Landmane, īpašu vērību veltot tam, kā veidot sarunu ar bērnu. Savukārt novembrī bāriņtiesu darbinieku zināšanu pilnveides seminārs bija veltīts dažādiem **aizgādnības lietu** jautājumiem.

2022. gadā departaments organizēja četras diskusijas/ tikšanās ar bāriņtiesu darbiniekiem, kurās informēja par aktualitātēm departamenta darbā, visbiežāk tiekoties, lai operatīvi pārrunātu Ukrainas bērnu Latvijā tiesību aizsardzības jautājumus.

2022. gadā departaments bāriņtiesu darbiniekiem nodrošināja iespēju apgūt divas praktiskas apmācības. Latvijas Kristīgās alianses bāreņiem ārpusģimenes aprūpes atbalsta centra “Tilts” (turpmāk – Atbalsta centrs) mācību programmu **“****Ģimenes un bērna izvērtēšana un savietošana”**, kuras ietvaros tika apmācītas četras bāriņtiesu darbinieku grupas. Lai arī apmācības centrā ir audžuģimene, iegūtās zināšanas un prasmes pielietojamas arī attiecībā uz aizbildņiem un adoptētājiem. Mācības ir efektīvs veids, kā pilnveidot bāriņtiesu darbinieku zināšanas un prasmes, veicinot bāriņtiesu darbības kvalitāti un atbilstību ārpusģimenes aprūpē esoša bērna labākajām interesēm. Bāriņtiesas apmācības novērtējušas kā ļoti labu zināšanu pilnveides programmu, kas ļauj būtiski pilnveidot darbinieku metodes darbā ar audžuģimenēm, aizbildņiem un adoptētājiem.

Četras grupas bāriņtiesu darbinieku apmeklēja lektores Dainas Vanagas vadītās apmācības **riska novērtēšanā**, apmācības balstot uz dalībnieku savstarpēju dalīšanos pieredzē un refleksiju par grūtībām riska novērtēšanas procesā.

**Metodiskais atbalsts**

2022. gadā turpinājies darbs pie “Rokasgrāmata bāriņtiesām” pilnveides, lai stiprinātu bāriņtiesu darbības kvalitāti visā Latvijā. Rokasgrāmatas mērķis ir sniegt bāriņtiesām metodisku atbalstu bērnu tiesību aizsardzības nodrošināšanā, izskaidrojot normatīvo aktu prasības un sniedzot ieskatu bāriņtiesas darbībā dažādu situāciju, kas saistītas ar bērna tiesību aizsardzību, risināšanā. Inspekcijas izstrādātās rokasgrāmatas mērķauditorija ir bāriņtiesas, kā arī citas valsts un pašvaldības institūcijas, kurām savstarpēji sadarbojoties, jānodrošina prioritāra bērna tiesību un interešu aizsardzība.

2022. gadā aktualizēts informatīvi metodiskais materiāls **“Rokasgrāmata bāriņtiesām”**, kā arī sagatavoti ieteikumi dažādos aktuālos aspektos. 2022. gadā veikti labojumi inspekcijas Bāriņtiesas lietu paraugnomenklatūras lietošanas un lietvedības jautājumu metodiskajos norādījumos, kā arī pilnveidoti metodiskie ieteikumi plānotās uzraudzības pārbaudes veikšanai, pilnveidotas un papildinātas paškontroles veidlapas, lai veicinātu pilnvērtīgāku bāriņtiesu veikto pašpārbaudi.

Saskaņā ar to, ka 2022. gada 28. februārī beidzās valstī izsludinātā ārkārtējā  
situācija, inspekcija izstrādāja ieteikumus bāriņtiesas darbības aktuālākajos  
jautājumos pēc ārkārtējās situācijas atcelšanas.

Ņemot vērā aktualizējušos situāciju ar bērniem, kuri bez pavadības ieceļojuši  
Latvijā, bēgot no karadarbības Ukrainā, inspekcija, lai sniegtu atbalstu bāriņtiesu darbībai nepilngadīgo Ukrainas civiliedzīvotāju bez pavadības tiesību nodrošināšanā, izstrādāja metodiskos ieteikumus par Ukrainas civiliedzīvotāju atbalsta likuma piemērošanu. Ieteikumos tika iekļauts arī lietai pievienojamās anketas paraugs un aizbildņa pienākumi un tiesības latviešu, ukraiņu un krievu valodā. Ieteikumi regulāri tika papildināti un aktualizēti atbilstoši aktuālajai situācijai.

2022. gadā veikta Bāriņtiesu pārskatu par darbu 2021. gadā analīze  
un tajā izmantots statistikas datu salīdzinājums četru gadu periodā. Analīzē apkopoti  
81 bāriņtiesas pārskati par darbu 2021. gadā. Tāpat inspekcija 2022. gadā veica analītisku apkopojumu par bāriņtiesu darbībām aizgādības pārtraukšanas lietās.

Sadarbībā ar “Resursu centru Zelda” izveidoti un publicēti metodiskie ieteikumi bāriņtiesām par aizgādnības lietu jautājumiem, kā arī inspekcija izstrādājusi un Rokasgrāmatā bāriņtiesām publicējusi ieteikumus bāriņtiesas darbībām  
lietās par bērna un vecāku domstarpību risināšanu.

Lai veicinātu vienotu un kvalitatīvu izpratni par ilgstošas sociālās aprūpes un sociālās rehabilitācijas institūcijā ievietota bērna tiesību uzraudzību ārpusģimenes  
aprūpes laikā, izveidots un Rokasgrāmatā publicēts skaidrojums par ilgstošas  
sociālās aprūpes un sociālās rehabilitācijas institūcijā ievietota bērna dzīves  
apstākļu pārbaudes akta un tā pielikumu aizpildīšanu.

**Konsultāciju sniegšana**

Inspekcijas nolikuma 2.5. apakšpunkts paredz inspekcijas kompetenci sniegt valsts un pašvaldību iestādēm un citām institūcijām ieteikumus bērnu tiesību aizsardzības nodrošināšanai un pilnveidošanai. Tādējādi būtiska loma departamenta darbībā ir metodisko konsultāciju sniegšanai juridiskām un fiziskām personām bāriņtiesu darbības jautājumos, kā arī bērnu tiesību un interešu aizsardzības jautājumos. 2022. gadā departamenta darbinieki snieguši **2104** mutiskas konsultācijas fiziskām un juridiskām personām.

Sniegto konsultāciju saturs ietvēris plašu jautājumu loku, privātpersonām interesējoties gan par bāriņtiesas veikto darbību atbilstību normatīvo aktu prasībām viņu ģimeņu lietās, gan lūdzot konsultāciju situācijās, kad otrs vecāks liedz saskarsmi ar bērniem vai nepilda tiesas nolēmumu, t.sk. par bērnu tiesībām uzturēt personiskas attiecības un tiešus kontaktus ar vecāku, kas dzīvo šķirti no bērna, arī par Ukrainas civiliedzīvotāju tiesību un interešu nodrošināšanu. Tāpat sniegtas konsultācijas par ārpusģimenes aprūpē esošo bērnu tiesību un interešu nodrošināšanu, kā arī par bērna mantisko interešu aizsardzību.

**Atbalsta sniegšana starpinstitūciju tikšanos laikā**

2022. gadā departamenta inspektori aktīvi piedalījušies attālinātajās tikšanās ar bāriņtiesām un citām institūcijām konkrētu ģimeņu gadījumu risināšanā (kopumā **45** tikšanās), sniedzot viedokli par bērna interešu un tiesību aizsardzības nodrošināšanu.Papildus minētajam, **astoņos** gadījumos departaments bāriņtiesai sniedzis metodisko palīdzību individuālu, sarežģītu jautājumu izskatīšanā.

2021. gadā inspekcija noslēdza starpresoru vienošanos“Par sadarbību atkārtotu noziedzīgu nodarījumu pret tikumību un dzimumneaizskaramību izdarīšanas novēršanai” ar Valsts probācijas dienestu, Valsts policiju un Ieslodzījuma vietu pārvaldi. Ņemot vērā šo starpresoru vienošanos, departamenta pārstāvji 2022. gadā piedalījās **74** starpinstitūciju sanāksmēs, kuru ietvaros tika skatīti gadījumi, kad:

* noziedzīgo nodarījumu nepilngadīga persona ir izdarījusi pret nepilngadīgu personu;
* noziedzīgais nodarījums ir izdarīts pret nepilngadīgu personu un noziedzīgu nodarījumu izdarījusī persona nesadarbojas ar sodu izpildes institūciju;
* starpinstitūciju sanāksmes ietvaros tiek konstatēts nepilngadīgas personas labāko interešu aizskārums.

**Inspekcijas viedokļa pārstāvēšana dažādās institūcijās**

Departamenta darbinieki savas kompetences ietvaros piedalās dažādās starpinstitucionālās tikšanās, Saeimas komisiju sēdēs un darba grupās.

2022. gadā departamenta darbinieki pārstāvēja inspekcijas viedokli **10** darba grupu sanāksmēs un **vienā** tiesas sēdē. **192** tikšanos laikā departamenta darbinieki ir sadarbojušies ar dažādām citām valsts un pašvaldību institūcijām gan normatīvā regulējuma izstrādes un pilnveidošanas procesā, gan citu jautājumu risināšanā. Tāpat notikušas **astoņas** tikšanās ar pašvaldību vadītājiem/ deputātiem, sabiedrības pārstāvjiem, nevalstisko organizāciju pārstāvjiem u.c. bērnu tiesību un interešu nodrošināšanas jautājumos.

**Septiņos** gadījumos sniegts viedoklis masu medijiem par dažādiem inspekcijas kompetencē esošiem jautājumiem.

**Bāriņtiesu oficiālās statistikas par darbu apkopošana un analizēšana**

Pamatojoties uz 2017. gada 20. jūnija Ministru kabineta noteikumiem Nr. 352 “Noteikumi par oficiālās statistikas veidlapas paraugu bāriņtiesas darbības jomā un veidlapas aizpildīšanas un iesniegšanas kārtību”, inspekcija apkopo bāriņtiesu iesniegtās oficiālās statistikas veidlapās iekļauto informāciju. Bāriņtiesu pārskati par darbu sniedz informāciju par būtiskākajām tendencēm bērnu un aizgādnībā esošu personu tiesību un interešu aizsardzībā tādos bāriņtiesu darbības virzienos kā aizgādības tiesību pārtraukšana un atjaunošana vecākiem, bērnu ārpusģimenes aprūpe, aizgādnība, ārpusģimenes pakalpojuma nodrošinājums, bērnu nodošana citas personas aprūpē, kā arī informācija par bāriņtiesu lēmumiem un to pārsūdzību.

2022. gada februārī saņemts **81** bāriņtiesas oficiālās statistikas pārskats par darbu 2021. gadā.

Inspekcija ir apkopojusi un publicējusi savā mājaslapā bāriņtiesu sniegto datu analīzi par to darbības pamatvirzienu rādītājiem, tādējādi sniedzot ieskatu bāriņtiesu darbā un situācijā bērnu un aizgādnībā esošu personu tiesību aizsardzībā valstī kopumā.

**Apliecību sociālo garantiju nodrošināšanai pieprasījumu izvērtēšana**

Saskaņā ar nolikuma 3.8. apakšpunktā un Ministru kabineta 2005. gada 15. novembra noteikumu Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk – noteikumi) 9. punktā noteikto, inspekcija nodrošina apliecību izgatavošanu bāreņiem un bez vecāku gādības palikušajiem bērniem. Atbilstoši noteikumos paredzētajam, apliecību sociālo garantiju nodrošināšanai (turpmāk – apliecība) tiesīgs saņemt bērns vecumā no septiņiem gadiem, kā arī pilngadību sasniegušais bērns, ja viņš nepārtraukti klātienē turpina mācības kādā no Izglītības likumā noteiktajām izglītības pakāpēm (pamatizglītība, vidējā izglītība, augstākā izglītība) un sekmīgi apgūst izglītības programmu.

Departaments izvērtē bāriņtiesu iesūtīto pieprasījumu apliecību izgatavošanai atbilstību noteikumu prasībām. 2022. gadā izvērtēti **1824** apliecību pieprasījumi.

Situācijās, kad, izvērtējot bāriņtiesas iesūtīto dokumentāciju, tiek konstatēts, ka bāriņtiesa nav iesniegusi visus nepieciešamos dokumentus apliecības izgatavošanai vai konstatētas citas neatbilstības noteikumu prasībām, departamenta darbinieks sazinās ar bāriņtiesu, lai precizētu vajadzīgo informāciju un informētu par konstatētajām nepilnībām, lūdzot iesūtīt iztrūkstošos dokumentus. 2022. gadā sniegtas **297 konsultācijas** bāriņtiesām par apliecību pieprasīšanu un izgatavošanu. Savukārt tajos gadījumos, kad ir pamats atteikt apliecības izgatavošanu, departaments sagatavo vēstuli bāriņtiesai, pamatojot atteikumu apliecības izgatavošanai.

**Konsultatīvā nodaļa**

**Metodiskais darbs**

Darbības programmas "Izaugsme un nodarbinātība" 9.2.1. specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām" 9.2.1.3. pasākuma "Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē" ietvaros Konsultatīvajā nodaļā (turpmāk – Konsultatīvā nodaļa) 2022. gadā veikts šāds metodiskais darbs:

1. analizēta un izvērtēta “Metodoloģijas bērnu ar uzvedības traucējumiem un saskarsmes grūtībām agresijas un vardarbības mazināšanai un sociālās iekļaušanas veicināšanai” (turpmāk – Metodoloģija) aprobācija un precizēta konsultatīvā atbalsta sniegšanas norise. Metodoloģijas izvērtēšanas rezultātā precizētas un papildinātas iesnieguma, iesnieguma pielikuma, atbalsta programmas un rekomendāciju veidlapas. Metodoloģija saskaņota Labklājības ministrijas izveidotās uzraudzības padomes sēdē, apstiprināta 2022. gada 18. martā, pēc saskaņošanas un apstiprināšanas ievietota inspekcijas tīmekļa vietnē ([Sākums](https://www.bti.gov.lv/) → [Pakalpojumi](https://www.bti.gov.lv/lv/pakalpojumi-0) → [Speciālistiem](https://www.bti.gov.lv/lv/specialistiem) → [ESF projekts - Konsultatīvā nodaļa](https://www.bti.gov.lv/lv/esf-projekts-konsultativa-nodala-0) → [Metodiskā palīdzība](https://www.bti.gov.lv/lv/metodiska-palidziba-0) → [Metodoloģija bērnu ar uzvedības traucējumiem un saskarsmes grūtībām agresijas un vardarbības mazināšanai un sociālās iekļaušanas veicināšanai](https://www.bti.gov.lv/lv/media/1441/download?attachment));
2. izvērtēta “Rokasgrāmatā “Sadarbības tīkls konsultatīvā atbalsta sniegšanai bērniem ar saskarsmes grūtībām un uzvedības traucējumiem”” (turpmāk – Rokasgrāmata) ietvertās informācijas par sadarbības tīkla dalībniekiem aktualitāte, precizēta kontaktinformācija, un konsultatīvā atbalsta sniegšanas metodoloģija, veikti pilnveidojumi un uzlabojumi. Rokasgrāmata saskaņota Labklājības ministrijas izveidotās uzraudzības padomes sēdē, apstiprināta 2022. gada 18. martā, pēc saskaņošanas un apstiprināšanas ievietota inspekcijas tīmekļa vietnē ([Sākums](https://www.bti.gov.lv/) → [Pakalpojumi](https://www.bti.gov.lv/lv/pakalpojumi-0) → [Speciālistiem](https://www.bti.gov.lv/lv/specialistiem) → [ESF projekts - Konsultatīvā nodaļa](https://www.bti.gov.lv/lv/esf-projekts-konsultativa-nodala-0) → [Metodiskā palīdzība](https://www.bti.gov.lv/lv/metodiska-palidziba-0) → [Sadarbības tīkls konsultatīvā atbalsta sniegšanai bērniem ar saskarsmes grūtībām un uzvedības traucējumiem](https://www.bti.gov.lv/lv/media/1444/download?attachment));
3. balstoties uz 1.punktā minēto Metodoloģiju, izstrādāta un daļēji aprobēta “Metodoloģija Latvijas Republikā ieceļojušu nepilngadīgu Ukrainas civiliedzīvotāju ar uzvedības traucējumiem un saskarsmes grūtībām agresijas un vardarbības mazināšanai un sociālās iekļaušanas veicināšanai”. Metodoloģija apstiprināta 2022. gada 16. jūnijā un tiek izmantota Konsultatīvās nodaļas darbā, sniedzot konsultatīvo atbalstu Latvijas Republikā ieceļojušiem nepilngadīgiem Ukrainas civiliedzīvotājiem ar uzvedības traucējumiem un saskarsmes grūtībām.

**Konsultatīvais atbalsts**

Konsultatīvajā nodaļā 2022. gadā sniegtas 59 attālinātas un viena klātienes konsultācija par bērnu uzvedības un saskarsmes problēmām, t.sk., 14 konsultācijas pirmsskolas, 30 pamatskolas, un 16 konsultācijas - vidējās izglītības posmā, un saņemti 212vecāku (citu bērna likumisko pārstāvju un aprūpētāju) vai speciālistu iesniegumi atbalsta programmu izstrādāšanai. Pārskata gadā saņemts vairāk iesniegumu nekā divos iepriekšējos Konsultatīvās nodaļas darbības gados (1. attēls), kas saistīts sabiedrības atgūšanos no koronavīrusa un tā izraisītās slimības *COVID-19* izplatības un ar to saistītajām izmaiņām sabiedrības ikdienā.

1. attēls. Konsultatīvajā nodaļā 2016.-2022. gadā saņemtie iesniegumi, *skaits gadā*

Pēc iesniegumu apstrādes inspekcijas sociālie darbinieki sazinājās ar ģimenes kontaktpersonu un vienojās par veidu, kādā notiks turpmākā sadarbība. Neatkarīgi no tā, vai konsultācijas notika klātienē vai attālināti, Konsultatīvās nodaļas komanda veica visas nepieciešamās darbības, lai iegūtu papildu situāciju raksturojošo informāciju gan no bērna vecākiem, gan izglītības iestādēm, sociālajiem dienestiem vai citām valsts vai pašvaldību iestādēm, kas bija iesaistītas bērna ar uzvedības traucējumiem un saskarsmes grūtībām problēmsituācijas risināšanā. Tas ļāva iegūt plašu un daudzpusīgu informāciju, kā arī veidot bērna vajadzībās balstītas atbalsta programmas un ikdienas darbā izmantojamas un viegli saprotamas rekomendācijas bērnu vecākiem vai speciālistiem, kuru mērķis bija veidot nepieciešamās izmaiņas bērna ikdienas vidē un uzvedībā. Pārsvarā Konsultatīvās nodaļas starpprofesionāļu komanda valstī noteiktās ārkārtas situācijas apstākļos strādāja attālināti, t.i., ar koordinētas informācijas aprites sistēmas un tiešsaistes konsultāciju palīdzību mēģināja iegūt pēc iespējas plašāku un daudzpusīgāku informāciju gan no bērnu ar uzvedības traucējumiem un saskarsmes grūtībām likumiskajiem pārstāvjiem, gan izglītības iestāžu darbiniekiem un citām problēmsituācijas risināšanā iesaistītajām pusēm. Šāds uz mērķi orientēts informācijas ieguves veids un starpprofesionāļu sadarbība ļāva izstrādāt uz identificētajām vajadzībām orientētas atbalsta programmas bērniem ar uzvedības traucējumiem un saskarsmes grūtībām, kuru īstenošanā būtiska loma bija Konsultatīvās nodaļas speciālistu sagatavotajām rekomendācijām - nepieciešamo aktivitāšu vai to virzienu izklāstam, kas ļauj radīt nepieciešamo vidi bērna uzvedības izmaiņām. Lai sekotu līdzi notiekošajām izmaiņām, Konsultatīvas nodaļas speciālisti vienlaikus veica atbalsta programmu un rekomendāciju īstenošanas uzraudzību.

1. attēls. Konsultatīvajā nodaļā 2022. gadā izstrādātās atbalsta programmas bērniem ar saskarsmes grūtībām un uzvedības traucējumiem un rekomendācijas valsts un pašvaldību speciālistiem darbam ar ģimenēm ar bērniem un bērnu ar saskarsmes grūtībām un uzvedības traucējumiem likumiskajiem pārstāvjiem vai aprūpētājiem, *skaits mēnesī*

No 2022. gada 2. janvāra līdz 30. decembrim Konsultatīvajā nodaļā sniegtas 403 konsultācijas (359 attālinātas un 44 klātienes konsultācijas) bērnu atbalsta programmu izstrādei un izstrādātas 403 atbalsta programmas bērniem ar saskarsmes grūtībām un uzvedības traucējumiem, kā arī 594 praktiskas un bērnu ikdienas aprūpē un izglītošanā integrējamas rekomendācijas, kuru mērķis ir veidot nepieciešamās izmaiņas bērnu apkārtējā vidē un uzvedībā, valsts un pašvaldību speciālistiem darbam ar ģimenēm ar bērniem, t.sk. izglītības iestāžu pedagogiem, administrācijai un atbalsta speciālistiem, sociālo dienestu pārstāvjiem un bērnu ar saskarsmes grūtībām un uzvedības traucējumiem likumiskajiem pārstāvjiem vai aprūpētājiem (2. attēls).

Atbalsta programmas izstrādātas bērniem visos reģionos. Tāpat kā iepriekšējos pārskata periodos, arī 2022. gadā lielākā daļa iesniegumu saņemta no bērnu likumiskajiem pārstāvjiem, kuru dzīvesvieta ir Rīgas vai Pierīgas statistiskais reģions (3. attēls).

1. attēls. Bērnu, kuriem 2022. gadā sniegta konsultācija un izstrādāta atbalsta programma, sadalījums dzīvesvietas reģionu apakšgrupās, bērnu skaits un īpatsvars %

Atbalsta programmas 2022. gadā izstrādātas 243 zēniem (60 %) vecumā no 2-17 gadiem, vidējais vecums M = 8.08, standartnovirze SD = 3.62 un 160 meitenēm (40 %) 2–17 gadu vecumā, meiteņu grupā M = 6.91, SD = 3.35 (6. attēls).

4. attēls. Bērnu, kuriem 2022. gadā sniegta konsultācija un izstrādāta atbalsta programma, sadalījums dzimumu apakšgrupās, *bērnu skaits un īpatsvars %*

Bērni, kuriem izstrādātas atbalsta programmas, ir 2–17 gadu vecumā, t.sk., 216 bērni (54 % no bērnu kopskaita) ir pirmsskolas vecumā (2–6 gadus veci), 81 (21 % no bērnu kopskaita) – sākumskolas vecumā (7–10 gadus veci), 92 (23 % no bērnu kopskaita) – pamatskolas vecuma (11–15 gadus veci) un deviņi (2 % no bērnu kopskaita) – vidusskolas vecuma (16–17 gadus veci) bērni (7. attēls).

5. attēls. Bērnu, kuriem 2022. gadā sniegta konsultācija un izstrādāta atbalsta programma, sadalījums izglītības posmu apakšgrupās, *bērnu skaits un īpatsvars % izglītības posmā*

Bērnu, kuriem izstrādātas atbalsta programmas, sadalījums dzimumu apakšgrupās, sākot no jaunākā skolas vecuma grupas, ir izteikti neproporcionāls (šajās vecuma grupās ir būtisks zēnu pārsvars) (8. un 9. attēls).

6. attēls. Bērnu, kuriem 2022. gadā sniegta konsultācija un izstrādāta atbalsta programma, sadalījums dzimumu un vecumu grupās, *bērnu skaits vecuma grupā*

7. attēls. Bērnu, kuriem 2022. gadā sniegta konsultācija un izstrādāta atbalsta programma, sadalījums dzimumu un izglītības posmu apakšgrupās, *bērnu īpatsvars (%) grupā*

Saskaņā ar Konsultatīvās nodaļas izstrādāto Metodoloģiju, izvērtējot bērnu uzvedības un saskarsmes grūtības, tās tiek iedalītas **piecās** grupās:

* agresīva saskarsme (agresīva, citus bērnus un/vai pieaugušos apdraudoša uzvedība, atklāta agresivitāte pret cilvēkiem, t. sk., pret sevi);
* destruktīva uzvedība (vardarbība pret dzīvniekiem, sveša īpašuma piesavināšanās, bojāšana vai iznīcināšana u.c., atklāta agresivitāte pret dzīvniekiem, priekšmetiem, īpašumu;
* noteikumu un prasību neievērošana, t.sk. necenzētu vārdu lietošana, klaiņošana, apreibinošu vielu lietošana, skolas kavēšana, atkarību problēmas u.c. (atkarību problēmas tiek reģistrētas kā atsevišķa uzvedības problēmu grupa);
* izaicinoša saskarsme (opozicionāra vai izaicinoša saskarsme, atklāti atsakoties ievērot noteikumus vai pamatotas vecāku un citu pieaugušo prasības, tīša citu kaitināšana, provocējot konfliktus u.c.);
* uzvedības un saskarsmes pašvadības grūtības (nespēja mainīt domas, izjūtas, vai darbības, lai sasniegtu nozīmīgus mērķus, nespēja pretoties pēkšņam uzbudinājumam vai nevēlamām dziņām, impulsivitāte un nespēja ilgstoši koncentrēties u.c.).

Atbalsta programmu izstrādāšanai pieteiktajiem bērniem ir daudzveidīgas uzvedības un saskarsmes grūtības, turklāt katram bērnam raksturīgas vairākas uzvedības un saskarsmes grūtību izpausmes, t.i., uzvedības un saskarsmes pašregulācijas problēmas; katrā iesniegumā minētas 1–4 bērnu uzvedības problēmas. Arī 2022. gadā bērnu, kuriem izstrādātas atbalsta programmas, uzvedībā dominē uzvedības un saskarsmes pašregulācijas (pašvadības) grūtību izpausmes (10. attēls), kas veido gandrīz pusi (48 %) no visām iesniegumos minētajām uzvedības un saskarsmes problēmām.

8. attēls. Klātienes konsultācijai un atbalsta programmas izstrādāšanai pieteikto bērnu uzvedības problēmu un saskarsmes grūtību raksturojums 2022. gadā (*iesniegumos minēto problēmu īpatsvars %*)

Uzvedības un saskarsmes grūtību sadalījums bērnu dzimuma grupās atspoguļots 9. attēlā.

9. attēls. Vecāku (bērnu likumisko pārstāvju) iesniegumos minēto bērnu uzvedības problēmu īpatsvars (%) dzimumu apakšgrupās 2022. gadā (lielākajā daļā iesniegumu minētas vairākas bērnu uzvedības problēmas)

Lai pilnveidotu atbalsta sniegšanas procesu un komunikāciju ar bērna gadījuma risināšanā iesaistītajām pusēm, veidotu bērna vajadzībās balstītas atbalsta programmas un rekomendācijas, Konsultatīvās nodaļas speciālisti regulāri tikās konkrētu gadījumu risināšanai organizētajās tiešsaistes sanāksmēs, iknedēļas nodaļas tiešsaistes sanāksmēs, kā arī vienu reizi mēnesī - supervīziju sesijās. Kopīgās tikšanās ļāva speciālistiem dalīties savās pārdomās par atbalsta programmu un rekomendāciju dažādajiem aspektiem, konsultatīvā atbalsta sniegšanas procesu, savstarpējo komunikāciju un komunikāciju ar klientiem, sadarbību ar gadījumu risināšanā iesaistītajām iestādēm un metodēm, kā to labāk organizēt, u.c. jautājumiem Speciālistu tikšanos laikā gūtās atziņas tika regulāri izvērtētas, t.sk., izvērtēta nepieciešamība tās iekļaut *Metodoloģijā bērnu uzvedības traucējumu un saskarsmes grūtību diagnosticēšanai, atbalsta programmu izstrādei un uzraudzībai*.

**Labklājības ministrijas projekta “Atbalsts Barnahus ieviešanai Latvijā” īstenošana** (Projekta l**īguma Nr. EEZ/LM/2021/5)**

Ar Labklājības ministrijas 2022. gada 8. februāra rīkojumu izveidota starpinstitucionāla ministriju un iesaistīto institūciju pārstāvju darba grupa, lai vienotos par Bērna mājas tiesisko ietvaru, kompetences robežām un procesiem. Darba grupā deleģēti arī inspekcijas pārstāvji. Inspekcijas un Labklājības ministrijas noslēgtā projekta īstenošanas līguma ietvaros 2022. gada 30. maijā ar inspekcijas rīkojumu izveidota jauna struktūrvienība (nodaļa) Bērna māja. Ar inspekcijas 2022. gada 12. decembra rīkojumu apstiprināts Bērna mājas darbības reglaments.

**Bērna mājas darba grupa un komunikācija ar sadarbības partneriem**

2022. gadā notika **astoņas** Bērna mājas darba grupas tikšanās tiešsaistē un klātienes formā, kurās darba grupas dalībnieki risināja aktuālos normatīvo aktu grozījumu, saskaņošanas, budžeta, sadarbības un Bērna mājas procesu shēmu jautājumus.

Laikā no 2022. gada 26. oktobra līdz 30. novembrim inspekcija īstenoja  **sešas domnīcas** četros Latvijas reģionos, Rīgā un Rīgas reģionā, lai apzinātu aktuālos jautājumus un izaicinājumus seksuālas vardarbības gadījumu atklāšanā un caur konkrētu gadījumu izpēti kopīgi meklētu risinājumus Bērna mājas pakalpojuma integrēšanai esošajā tiesību aizsardzības un sociālo pakalpojumu sistēmā. Kopā domnīcās piedalījās **126 dalībnieki** no pašvaldību sociālajiem dienestiem, bāriņtiesām, pašvaldību policijas, slimnīcām un krīžu centriem.

2022. gadā notika regulāras inspekcijas pārstāvju komunikācijas un sadarbības tikšanās ar Valsts policijas, Bērnu klīniskās universitātes slimnīcas (turpmāk – BKUS), Tieslietu ministrijas, Iekšlietu ministrijas, Labklājības ministrijas un nevalstisko organizāciju pārstāvjiem, lai risinātu normatīvā regulējuma pilnveides, Bērna mājas pakalpojuma ietvara, īstenošanas un ilgtspējas jautājumus.

**Normatīvā regulējuma pilnveide**

Bērna mājas darba grupā izstrādāti un saskaņoti grozījumi Bērnu tiesību aizsardzības likumā, kas nosaka Bērna mājas pakalpojuma mērķus, uzdevumus un pamatprincipus. Grozījumi apstiprināti Ministru kabineta sēdē 2023. gada 10. janvārī un tiek virzīti apstiprināšanai Saeimā.

Norit darbs pie pārējās normatīvās bāzes izstrādes, kas nepieciešama starpdisciplinārās sadarbības un izmeklēšanas un rehabilitācijas darbību koordinēšanas nodrošināšanai Bērna mājā.

**Ārvalstu labās prakses pārņemšana un pieredzes apmaiņa pie Barnahus tīkla partneriem**

Inspekcijas pārstāvji 2022. gadā piedalījās šādās pieredzes apmaiņas aktivitātēs:

* 24.05. – 25.05.2022. - Islandes Bērna mājas darbinieku vizīte/mācību seminārs Rīgā;
* 12.06. – 14.06.2022. - Latvijas pārstāvju delegācijas (BKUS, VP, LM, VBTAI) pieredzes apmaiņas vizīte Oslo Bērna mājā;
* 17.10.-20.10.2022. - Latvijas pārstāvju delegācijas (BKUS, LM, VBTAI) pārstāvju vizīte Islandes Bērna mājā, Bērnu tiesību aizsardzības asociācijā un Reikjavikas Sociālajā dienestā;
* 14.11.-15.11.2022. - Latvijas pārstāvju delegācijas (BKUS, VTMEC, VBTAI un LM) pieredzes apmaiņas vizīte Helsinku Bērna mājā un Helsinku bērnu slimnīcā;
* 04.12.-06.12.2022. - Latvijas pārstāvju delegācijas  (VBTAI, LM) dalība *Promise Barnahus Network* rīkotājā Eiropas Bērna māju forumā Stokholmā.

**Darbs pie Bērna mājas komandas izveides**

2022. gadā izstrādāti un Valsts kancelejā saskaņoti Bērna mājas amatu apraksti (Bērna mājas vadītājs, divi psihologi, divi sociālie darbinieki, Bērna mājas administrators un vecākais eksperts (datu apstrāde) un izveidotas amata vietas Bērna mājā.

2022. gada jūnijā darbu uzsāka Bērna mājas sociālais darbinieks. 2022. gada 19. septembrī konkursa atlases rezultātā darbu uzsāka Bērna mājas vadītājs. 2022. gada 29. novembrī izsludināts konkurss uz projekta koordinatora amatu (0,5 slodzes).

2022. gada decembrī Projekta galvenā īstenotāja Iekšlietu ministrijas un Labklājības ministrijas starpā parakstīti grozījumi projekta līgumā, t.sk. budžetā, kas deva iespēju pārskatīt inspekcijas projekta finansējuma daļu un noteikt augstāku un konkurētspējīgāku atalgojumu Bērna mājas darbinieku amatiem (sociālais darbinieks un psihologs, kopā četras amata vietas).

Bērna mājas pakalpojumu plānots uzsākt 2023. gada vasaras sākumā, pēc tam, kad pabeigta Bērna mājas telpu renovācija Bērnu klīniskās universitātes slimnīcas teritorijā un veikts telpu aprīkojums (telpu renovācijas un aprīkošanas daļu veic Projekta partneris BKUS).

# *3. Personāls*

**Cilvēkresursi**

Inspekcijā 2022. gada beigās kopumā bija 83 amatu vietas (75,5 slodzes). No tām 20 ir vakantās amata vietas (t.sk. astoņas – pamatfunkciju veikšanai, divas vakantās amata vietas - uz noteiktu laiku bērna kopšanas atvaļinājuma laikā, un 10 vakantās amata vietas - inspekcijā īstenotos projektos). Kopumā iestādē ir 39 ierēdņa amata vietas un 44 darbinieku amata vietas.

Nodarbināto kopējais skaits ir 63 (30 ierēdņi un 33 darbinieki). No nodarbināto kopējā skaita 89 % ir sievietes un 11 % - vīrieši.

           Pamatfunkciju struktūrvienībās nodarbināti 42,8% strādājošie, vadības un atbalsta funkciju veicēji ir 22,2%, fiziskā darba veicēji – 1,7%. Projektu nodrošināšanu īsteno 33,3 % no strādājošo skaita.

Vidējais nodarbināto vecums ir 43,7 gadi. 40% nodarbināto ir maģistra grāds, 54% nodarbinātajiem ir 2. līmeņa profesionālā augstāka izglītība vai bakalaura grāds, un 6% – vidējā profesionālā izglītība.

Inspekcijā nodarbināto kvalifikācija, kompetences un darba snieguma līmenis tiek vērtēts, pamatojoties uz nodarbinātajam iepriekš noteiktajiem individuālajiem mērķiem un sasniedzamiem rezultātiem NEVIS sistēmā.  Nodarbināto mācību vajadzības tiek apzinātas nodarbināto darba izpildes novērtēšanas procesā un tās ir cieši saistītas ar veicamajiem darba pienākumiem. Inspekcijas darbā nepieciešami profesionāli un motivēti nodarbinātie, ar labu izglītību un daudzveidīgām prasmēm. Nodarbināto apmācība ir viens no būtiskākajiem faktoriem, kas ietekmē gan inspekcijas darbības un sniegto pakalpojumu kvalitāti un efektivitāti kopumā, gan nodarbināto individuālo profesionālo izaugsmi. Inspekcija organizē apmācības gan jaunpieņemtajiem nodarbinātajiem, gan jau pieredzējušiem inspektoriem.

Lai pasargātu nodarbinātos no psihoemocionālajiem riskiem, nodarbinātajiem tiek nodrošinātas supervīzijas.

# *4. Komunikācija ar sabiedrību*

Inspekcijai nav savas struktūrvienības vai speciālista, kas nodarbojas tikai ar komunikācijas ar sabiedrību vai sabiedrisko attiecību jautājumiem – šai funkcijai izveidota vadošā eksperta (struktūrvienību sadarbības un stratēģiskās plānošanas nodrošināšanā) amata vieta. Minētā vadošā eksperta viens no būtiskākajiem uzdevumiem ir sabiedrības informēšana, informatīvo materiālu un akciju izveide, kā arī citi sabiedrisko attiecību jomas darbi.

# Inspekcijas mājaslapa

Pēc pārejas uz jauno vienoto valsts pārvaldes tīmekļa vietņu platformu turpinājās inspekcijas mājaslapas [www.bti.gov.lv](http://www.bti.gov.lv) pilnveidošana un papildināšana ar jaunu informāciju. Mājaslapa regulāri tika papildināta ar jaunāko informāciju, lai ikviens interesents savlaicīgi varētu iepazīties ar aktualitātēm bērnu tiesību aizsardzības jomā, kā arī ar inspekcijas plānotajām un realizētajām aktivitātēm un darbības rezultātiem.

Inspekcijas mājaslapa veidota kā noderīgs un praktisks izziņas avots. Tajā pieejami normatīvie akti bērnu tiesību aizsardzības jomā, inspekcijas apkopotie metodiskie materiāli par dažādiem aktuāliem nozares jautājumiem un praktiskajā darbā noderīgām metodēm darbā ar bērniem. Pieejama arī informācija par Uzticības tālruņa darbības rezultātiem un aktivitātēm, kā arī praktiskai izmantošanai piedāvāti visi inspekcijas izdotie informatīvie materiāli. Tāpat arī mājaslapā iespējams iepazīties ar visiem inspekcijas sagatavotajiem videomateriāliem, kā arī izmantot tos izglītojošiem un informatīviem mērķiem.

Jebkuram interesentam no inspekcijas mājaslapas ir iespēja nosūtīt jautājumus inspekcijas speciālistiem un saņemt atbildes uz tiem.

Inspekcijai ir izveidota arī savi profili resursos *Facebook*, *Twitter* un *Instagram*, kur tiek ievietota visa aktuālā informācija, kas varētu būt svarīga un interesanta plašākai sabiedrībai. Vienlaikus ar šo resursu starpniecību ir iespējams nodrošināt arī interaktīvo saikni - nosūtīt inspekcijai informāciju par konstatētajiem bērnu tiesību pārkāpumiem, saņemt konsultāciju vai nodot citu portāla lietotājam svarīgu informāciju. Gada laikā sociālo tīklu resursos vairākkārtīgi tika pārraidīti inspekcijas vai tās sadarbības partneru organizētie pasākumi.

# *5. 2023. gadā plānotie pasākumi*

2022. gadā inspekcija intensīvi turpinās pērn aizsākto pārmaiņu procesu, mainoties un kļūstot par iestādi, kas pirms sodīšanas atbalsta, palīdz un rāda piemēru, uzklausot bērnu, pusaudžu, pedagogu, speciālistu u.c. viedokļus. Turpinot pildīt savas funkcijas, inspekcija plāno būtiski paplašināt pieejamo atbalstu bērniem un speciālistiem. Vienlaikus mēs paplašināsim savu klātbūtni Latvijas reģionos, kā arī mainīsim iestādes nosaukumu.

Ar pārmaiņu procesu ļoti cieši saistīts ir arī cits mērķis – darba metožu pilnveidošana, sagatavojot augsti kvalificētus speciālistus, lai varētu sniegt palīdzību un atbalstu vislabākajā un augstākajā līmenī.

Lai uzlabotu speciālistu, kuru profesionālā darbība saistīta ar bērnu tiesību un tiesisko interešu aizsardzības nodrošināšanu, profesionālās kompetences stiprināšanu un darba efektivitātes paaugstināšanu, kā arī bērna likumisko pārstāvju un audžuģimeņu līdzdalības un atbildības veicināšanu bērnu tiesību aizsardzībā, inspekcija sadarbībā ar Labklājības ministriju Eiropas Savienības kohēzijas politikas programmas 2021. - 2027. gadam Eiropas Sociālā fonda Plus pasākuma 4.3.6. specifiskā atbalsta mērķa “Veicināt nabadzības vai sociālās atstumtības riskam pakļauto cilvēku, tostarp vistrūcīgāko un bērnu, sociālo integrāciju” 4.3.6.1. pasākuma „Speciālistu, kuru profesionālā darbība saistīta ar bērnu tiesību aizsardzības nodrošināšanu, profesionālās kvalifikācijas pilnveide un bērnu likumisko pārstāvju atbildības stiprināšana bērnu tiesību aizsardzības sistēmas reorganizācijas ietvaros” īstenos projektu “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana”.

1. Saskaņā ar Bāriņtiesu likuma 5. panta pirmajā daļā noteikto; [↑](#footnote-ref-1)
2. Lietu kontroli un izvērtējumu pēc noteiktām veidlapām veic paši bāriņtiesas darbinieki; [↑](#footnote-ref-2)